Bandar perlu berubah seiring keperluan masyarakat
Oleh MUHAMMAD IKHWAN IDERIS

12 September 2021, 3:28 pm
PETALING JAYA – Bandar-bandar di negara ini diseru supaya bertindak lebih tangkas untuk menyesuaikan diri dengan perubahan dan keperluan masyarakat yang telah berubah akibat dilanda pandemik.
Menteri Perumahan dan Kerajaan Tempatan, Datuk Seri Reezal Merican Naina Merican berkata, konsep perbandaran lestari perlu dimanfaatkan sebagai daya transformasi untuk usaha membina semula pasca Covid-19.
“Ia dapat mempercepatkan kemajuan ke arah masa depan lebih sihat, selamat, inklusif dan berdaya tahan seperti yang dinyatakan dalam Agenda Pembangunan Lestari 2030.
“Hal ini sejajar dengan seruan Perdana Menteri untuk mengguna pakai pendekatan ‘Keluarga Malaysia’ dengan mengajak semua orang tanpa mengira bangsa dan kepercayaan politik sama-sama bekerja bagi membawa negara keluar daripada wabak,” katanya.
Beliau berkata demikian dalam ucapan penutup Forum Bandar Malaysia 2021 yang diadakan secara maya baru-baru ini.
Forum bandar ketiga di negara ini yang dihoskan oleh URBANICE Malaysia, di bawah Kementerian Perumahan dan Kerajaan Tempatan itu telah berjaya menarik lebih 5,000 peserta dan 200,000 tontonan menerusi Airmeet dan platform media sosial.

Ia antara lain mempromosikan penglibatan dan kerjasama setiap pihak dari pelbagai sektor serta tahap tadbir urus untuk menangani isu pertumbuhan inklusif serta pemulihan ekonomi, kesejahteraan masyarakat, perbezaan perkhidmatan yang perlu ditangani, ekosistem kesihatan dan kelestarian alam sekitar. – K! ONLINE


Giliran Anuar Zain pula sertai tabligh
Oleh SAIRUL ZAMRI MISRANI

12 September 2021, 3:51 pm
PETALING JAYA – Penyanyi terkenal Anuar Zain menjadi bualan selepas dilihat mengikut jejak langkah beberapa selebriti lelaki tanah air yang lain apabila dilihat mula mendalami ilmu agama dengan cara menyertai jemaah tabligh.
Dalam sebuah video TikTok yang dimuat naik dan turut dikongsi dalam Facebook, difahamkan pelantun lagu Sedetik Lebih itu sedang menyertai jemaah tabligh bersama pengacara dan pelawak, Nabil Ahmad.
Menerusi video tersebut, Anuar, 51, yang memakai jubah berona biru dan berkopiah dilihat sedang menuang air teh tarik ke dalam beberapa gelas sambil menyanyikan lagu hitnya, Lelaki Ini.
Difahamkan, lagu yang dinyanyikan tersebut merupakan permintaan Nabil yang ketika itu sedang bersarapan pagi bersama jemaah tabligh lain di sebuah masjid dipercayai terletak di Selangor.
Sementara itu, pengurus Anuar, Nana Ahmad ketika dihubungi Kosmo! Online memberitahu, dia sudah agak lama tidak menghubungi penyanyi tersebut.
Katanya, video yang berlegar-legar dalam laman sosial sejak pagi tadi adalah benar dan meminta peminat mendoakan yang baik-baik untuk Anuar.

“Saya dah seminggu tak menghubungi dia tapi memang benar dia sedang ikut jemaah tabligh sekarang ini.
“Beri dia masa. Dia nak belajar dan mendalami agama bersama rakan-rakan. Terima kasih juga kepada semua yang mendoakannya,” katanya.
Menjengah ruangan komen dalam media sosial, rata-rata netizen terkejut dengan tindakan pemilik nama sebenar Shahrul Anuar Zain itu selain menyifatkan hidayah Allah milik semua tanpa mengira siapa.


Hanya murid pendidikan khas hadir ke sekolah Fasa 2
Oleh AHMAD SHAHERMAN SHAMSURI

12 September 2021, 3:40 pm
PETALING JAYA – Sesi persekolahan bagi negeri Fasa 2 akan dibuka semula bermula 3 Oktober.
Bagaimanapun, Menteri Kanan (Pendidikan), Datuk Dr. Radzi Jidin berkata, sesi berkenaan hanya melibatkan murid berkeperluan khas (MBK) dan juga Program Pendidikan Khas Integrasi (PPKI) bagi sekolah rendah tanpa sistem penggiliran.
“Bagi sekolah menengah pula, semua pelajar masih meneruskan sesi pengajaran dan pembelajaran di rumah (PdPR), manakala pelajar Tingkatan 6 semesta 2 dan program pra universiti akan hadir tanpa penggiliran.
“MBK dan PPKI bagi sekolah menengah juga akan hadir seperti biasa tanpa penggiliran termasuk pelajar kelas antarabangsa,” katanya pada sidang akhbar secara maya hari ini.
Sementara itu, negeri yang berada di dalam Fasa 2 ialah Selangor, Kuala Lumpur, Putrajaya, Pulau Pinang, Perak, Kelantan, Terengganu, Pahang, Sabah, Melaka. – K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Semua sekolah di negeri Fasa 1 akan teruskan PdPR
Oleh AHMAD SHAHERMAN SHAMSURI

12 September 2021, 3:27 pm
PETALING JAYA – Semua murid dan pelajar di negeri yang masih berada di Fasa 1 akan meneruskan sesi pengajaran dan pembelajaran di rumah (PdPR) di rumah masing-masing.
Menteri Kanan (Pendidikan), Datuk Dr. Radzi Jidin berkata, sesi PdPR itu akan diteruskan sehingga mereka beralih kepada Fasa 2.
Katanya, sesi PdPR tersebut melibatkan semua sekolah rendah dan juga sekolah menengah.
Negeri di Fasa 1 adalah Johor dan Kedah. -K! ONLINE


Vokalis Samudera, Aimi meninggal dunia akibat Covid-19
Oleh MOHD. HAIKAL ISA

12 September 2021, 3:07 pm
PETALING JAYA – Vokalis kumpulan Samudera yang terkenal dengan lagu Salam Sejahtera iaitu Norazmi Mohd. Abdullah,48, atau lebih dikenali sebagai Aimi meninggal dunia akibat wabak maut, Covid-19 malam tadi.
Perkara itu dimaklumkan sahabat baik Allahyarham yang juga ketua kumpulan tersebut, Mohd. Azhar Ropie.
“Allahyarham meninggal dunia pukul 10.12 malam tadi (Sabtu) di Hospital Sungai Buloh. Saya memang tak sangka kerana sewaktu jumpa, dia sihat sahaja beberapa minggu lepas.
“Kemudian, dia dimasukkan ke hospital tapi sebelum itu dia kuarantin di Maeps, Serdang Rabu lalu. Dalam beberapa hari, dia dipindahkan ke Sungai Buloh sebab alami gejala sesak nafas.
“Saya dimaklumkan isterinya, selain mengalami komplikasi jangkitan salur darah. Sewaktu di hospital, keadaannya sudah kritikal dan ditiarapkan 16 jam namun tidak banyak perubahan, selang sehari doktor tiarapkan lagi 20 jam,” kata Mohd. Azhar ketika dihubungi Kosmo! Online sebentar tadi.
Ujar Mohd. Azhar lagi, sebelum meninggal dunia, Allahyarham Aimi sempat meluahkan hasrat untuk kumpulan Samudera membuat kemunculan semula dalam industri seni tanah air.

“Dia ada nyanyi lagi baharu kami tapi tak sempat rakam. Judulnya Mutiara Cinta. Ajal Aimi dah sampai, mungkin selepas ini kita semua pula,” kata Mohd. Azhar.
Dua anggota Samudera iaitu vokalis asal, Ujang dan pemain bass, Jimmy telah dijemput Ilahi pada 2017. Allahyarham Aimi menggantikan kekosongan yang ditinggalkan Ujang sejak 2017.
Selain Salam Sejahtera, Samudera turut popular dengan lagu jiwang seperti Sungguh Tak Ku Sangka, Airmata Dewiku dan Mekar Dijiwa sekitar era 1990-an. – K! ONLINE


4 anggota polis antara 35 individu ditahan
Oleh KOSMO!

12 September 2021, 3:34 pm
KLANG – Empat anggota polis antara 35 individu yang ditahan dalam serbuan di sebuah premis hiburan di sekitar daerah ini semalam.
Serbuan kira-kira pukul 2 pagi itu telah dijalankan sepasukan pegawai dan anggota dari Jabatan Integriti dan Pematuhan Standard (JIPS) Bukit Aman.
Pengarah JIPS Bukit Aman, Datuk Azri Ahmad berkata, serbuan dilakukan selepas pihaknya menerima maklumat terdapat aktiviti pelacuran, hiburan dan pengambilan dadah di kawasan tersebut.
“Menerusi serbuan terbabit, kita telah menahan 35 individu yang terdiri daripada 22 lelaki dan 13 perempuan. Hasil ujian saringan air kencing pula mendapati, 19 daripada yang ditahan positif dadah termasuk empat anggota polis terbabit.
“Hasil semakan mendapati, keempat-empat anggota polis yang ditahan terbabit bertugas di sekitar daerah Selangor,” Katanya ketika dihubungi Kosmo! di sini hari ini.
Mengulas lanjut, pihaknya akan membuka kertas siasatan bagi menyiasat perkara tersebut.

“Sebarang pelanggaran prosedur operasi standard akan disiasat oleh Ibu Pejabat Polis Daerah berkenaan termasuklah sekiranya ujian saringan air kencing didapati positif,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


ATM sediakan latihan, kemahiran kepada isteri anggota
Oleh AHMAD SHAHERMAN SHAMSURI

13 September 2021, 8:57 pm
KUALA LUMPUR – Angkatan Tentera Malaysia (ATM) akan menyediakan latihan serta kemahiran kepada isteri anggota yang tidak bekerja sebagai persediaan selepas mereka bersara kelak.
Panglima Angkatan Tentera, Jeneral Tan Sri Affendi Buang berkata, antara latihan yang akan diberikan adalah termasuk kemahiran perniagaan secara dalam talian yang kini dilihat berpotensi tinggi selain tidak memerlukan modal yang besar.
Menurut beliau, dengan adanya latihan seperti itu, sekurang-kurangnya anggota mempunyai pendapatan tambahan bagi menampung kehidupan mereka sekeluarga selepas tamat perkhidmatan kelak.
Tambah Affendi, kebanyakan anggota akan bersara pada usia sekitar awal 40-an dan ketika ini komitmen serta perbelanjaan masih tinggi kerana anak-anak mereka masih bersekolah.
“Jadi, kita perlu cari satu alternatif kepada isteri anggota ATM yang tidak bekerja dengan memberikan mereka latihan dan kemahiran dalam bidang perniagaan dalam talian supaya dapat meningkatkan pendapatan keluarga masing-masing.
“Modalnya pun tidak besar, dengan kemahiran seperti ini, ia boleh membantu apabila suami mereka bersara. Ini salah satu cara terbaik agar kebajikan anggota terpelihara,” katanya.

Beliau berkata demikian pada sesi Wawancara Khas Media Sempena Hari ATM Ke- 88 di Wisma Perwira di sini hari ini.
Sementara itu, ketika diminta mengulas mengenai Hospital Medan ATM, Affendi berkata, setakat ini pihaknya telah membuka enam hospital seumpamanya itu di seluruh negara.
Bagaimanapun katanya, penggunaan hospital medan terutamanya di Lembah Klang kini semakin minima seperti di Hospital Angkatan Tentera (HAT) Tuanku Mizan dan Hospital Selayang.
“Walaupun begitu, kita sentiasa bersiap siaga untuk mengatur gerak aset dan pasukan paramedik sekiranya diperlukan untuk membantu Kementerian Kesihatan,” ujar Affendi.- K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Warga emas cedera ditetak anak saudara
Oleh MASTURAH SURADI

13 September 2021, 11:39 pm
MERSING – Seorang lelaki tergamak menetak bapa saudaranya sendiri menggunakan pisau pemotong daging dalam kejadian di sebuah premis perniagaan di Jalan Jemaluang Mersing Kecil di sini, kelmarin.
Dalam kejadian kira-kira pukul 6 petang itu, mangsa berusia 61 tahun mengalami kecederaan pada tapak tangan kiri dan paha kanan.
Difahamkan, suspek berusia dalam 40-an dikatakan tidak berpuas hati dengan caj ketika berurusan di kedai membaiki motosikal milik bapa saudaranya.
Ketua Polis Daerah Mersing, Superintendan Cyril Edrward Nuing berkata, pihaknya menerima laporan kejadian tetak itu pada pukul 6.42 petang.
“Kejadian berlaku di hadapan sebuah kedai motosikal di Jalan Jemaluang. Suspek merupakan anak saudara mangsa bertindak melarikan diri selepas menetak mangsa.
“Ekoran kejadian itu mangsa telah cedera di tapak tangan kiri serta paha kanan dan telah dirawat di Hospital Mersing,”katanya dalam kenyataan hari ini.

Cyril berkata, bertindak atas maklumat pasukan Bahagian Siasatan Jenayah Ibu Pejabat Polis Daerah (IPD) Mersing berjaya menangkap suspek di sebuah rumah di Taman Intan Mersing pada hari yang sama. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Abdul Latiff mohon maaf, puji semangat rakan pasukan
Oleh NOOR HASLIZA NUSI

13 September 2021, 11:07 pm
GEORGE TOWN – Tonggak pertahanan Penang FC, Abdul Latiff Suhaimi melahirkan kekecewaannya apabila tidak dapat beraksi sehingga tamat perlawanan akhir Liga Super 2021 menentang Terengganu FC (TFC) di Stadium Bandaraya di sini malam semalam.
Ini berikutan pemain kelahiran dari Kota Bharu, Kelantan itu telah dilayangkan kad merah pada minit ke-14, selepas menjatuhkan penyerang TFC, David Da Silva di dalam kotak penalti.
Pemain berusia 32 tahun itu turut melahirkan kedukaan setelah impiannya untuk beraksi dengan pasukan terbaik liga itu musnah.
“Saya mohon maaf pada seluruh penyokong Penang FC atas apa yang berlaku semalam. Rasa kecewa dan sedih pun ada sebab saya menanti perlawanan bersejarah buat kelab baharu itu.
“Saya sudah buat persiapan terbaik untuk perlawanan akhir yang dianggap paling bermakna buat diri saya. Ketika berkunjung ke Terengganu, kami berjaya membenam pasukan itu 4-1 dan nekad untuk kekal kemenangan.
“Apapun, saya berterima kasih kepada rakan pasukan kerana berjuang habis-habisan untuk berada di tempat ketiga liga musim ini termasuk kesungguhan gabungan pengurusan baharu dan lama serta jurulatih dan pemain yang begitu menakjubkan,” katanya kepada Kosmo! di sini sebentar tadi.

Abdul Latiff berkata lagi, dia juga mengharapkan pencapaian terbaik dapat dipamerkan pasukan Penang FC ketika beraksi di Piala Malaysia nanti.
Malam semalam, Penang FC terikat 2-2 ketika menentang skuad Penyu sekali gus meletakkan pasukan tuan rumah di tempat ketiga musim ini selepas berjaya mengumpul 41 mata manakala TFC pula di tangga keempat dengan 38 mata. – K! ONLINE


Punca lelaki terdampar masih jadi tanda tanya
Oleh SHAMSUL KAMAL AMARUDIN

13 September 2021, 8:37 pm
LUMUT – Pihak berkuasa masih menyiasat punca sebenar seorang lelaki ditemui terdampar dalam keadaan lemah dan separuh sedar di atas batu di perairan Teluk Dalam, Pulau Pangkor kelmarin.
Ini kerana usaha untuk merekodkan keterangan lelaki tersebut tidak dapat dilakukan disebabkan emosinya masih tidak stabil serta enggan membuka mulut.
Pengarah Maritim Perak (APMM), Kapten Maritim Shahrizan Raman berkata, pihaknya membantu daripada segi perubatan memandangkan mangsa dalam keadaan separuh sedar.
Menurut beliau, siasatan lanjut mengenai perkara tersebut dijalankan oleh pihak polis.
“Dia dihantar ke Hospital Seri Manjung (HSM) oleh anggota APMM selepas diselamatkan untuk rawatan dan sekarang sudah dibenarkan keluar dari HSM.
“Punca kejadian sedang dikenal pasti, setakat ini kita cuma dapat maklumat berkaitan mangsa berada dalam emosi kurang stabil dan dia enggan memberi kerjasama,” katanya ketika dihubungi hari ini.

Menurut Shahrizan, pihaknya ada membuat laporan polis atas alasan membantu mangsa di perairan Pulau Pangkor dengan kes diklasifikasikan sebagai bantuan pemindahan perubatan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Bukan semua sekolah dibuka pada 3 Oktober – Radzi Jidin
Oleh SITI AMINAH MOHD YUSOF

13 September 2021, 9:43 pm
PETALING JAYA – Kementerian Pendidikan menegaskan sesi pembelajaran bersemuka bermula 3 Oktober ini dibuat secara berperingkat mengikut fasa Pelan Pemulihan Negara (PPN).
Menteri Kanan Pendidikan, Datuk Dr. Radzi Jidin berkata, pihaknya memantau maklum balas orang ramai termasuk di media sosial dan melihat seolah-olah timbul salah faham bahawa semua sekolah di seluruh negara akan dibuka pada tarikh tersebut.
“Jadi saya hendak jelaskan secara umum yang maklumat mendalam itu telah kita perincikan dan boleh dirujuk dalam dokumen yang kita sertakan (dalam sidang akhbar) semalam,” katanya menerusi kenyataan berbentuk video di laman Facebook beliau malam ini.
Beliau turut mengingatkan sekali lagi bahawa tidak ada sekolah akan dibuka melibatkan negeri yang berada di Fasa 1.
Menurutnya, bagi negeri Fasa 2 hanya murid berkeperluan khas di Sekolah Kebangsaan Pendidikan Khas (SKPK) dan murid Program Pendidikan Khas Integrasi (PPKI) akan kembali ke sekolah bagi kategori sekolah rendah.
Manakala bagi kategori sekolah menengah hanya murid Tingkatan 6 semester dua yang akan hadir kerana mereka akan menduduki peperiksaan Sijil Tinggi Pelajaran Malaysia (STPM) pada akhir Oktober.

“Bagi negeri Fasa 3, selain SKPK dan PPKI, murid prasekolah akan dibenarkan hadir ke sekolah, manakala untuk sekolah menengah pula, ia melibatkan murid Tingkatan 5 dan calon STPM yang lain.
“Bagi negeri Fasa 4 bermula dua minggu pertama daripada 3 hingga 17 Oktober murid yang akan berada di sekolah sama seperti Fasa 3. Kemudian dari 17 hingga 31 Oktober, kita akan tambah untuk sekolah rendah, iaitu murid dari Tahun 1, 2 dan 3 yang bermula pada 17 Oktober.
“Kemudian pada akhir Oktober, murid Tahun 4, 5 dan 6 akan masuk untuk sekolah rendah di negeri Fasa 4 manakala bagi sekolah menengah negeri Fasa 4, kita akan masukkan pada dua minggu pertama bermula 3 hingga 17 Oktober yang akan masuk sama dengan pelajar Fasa 3.
“Selepas 17 Oktober, pelajar yang akan hadir ke sekolah dari Tingkatan 3 dan 4. Dua minggu selepas itu bermula 31 Oktober, pelajar Tingkatan 1 dan 2 pula akan hadir ke sekolah. Begitulah keadaannya,” jelasnya.
Radzi berkata, pembukaan secara berperingkat itu bagi memastikan pelajar dapat hadir ke sekolah dan mengikuti proses pengajaran dan pembelajaran dalam keadaan selamat.
Katanya, kehadiran pelajar juga akan mengguna pakai kaedah penggiliran secara mingguan dengan kapasiti sebanyak 50 peratus di dalam kelas. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pengadil perlawanan buat keputusan tepat – FAM
Oleh MUHAMMAD HELMEE RAMLI

13 September 2021, 8:38 pm
PERSATUAN Bola Sepak Malaysia (FAM) menegaskan, keputusan yang dibuat pengadil perlawanan, Muhammad Kamil Zakaria sewaktu aksi Liga Premier antara Negeri Sembilan FC dan Sarawak United pada Jumaat lalu adalah tepat.
Pada perlawanan tersebut, Kamil melayangkan kad merah terhadap penjaga gol Sarawak United, Sharbinee Allawee atas kelakuan ganas selain menghadiahkan sepakan penalti kepada Negeri Sembilan.
Pengerusi Jawatankuasa Pengadil FAM, Datuk S. Sivasundaram menjelaskan, keputusan yang dibuat pengadil perlawanan adalah tepat dan selari dengan peraturan ditetapkan Lembaga FA Antarabangsa (IFAB).
“Perlawanan antara Sarawak United dan Negeri Sembilan adalah perlawanan yang sengit memandangkan kedua-dua pasukan bersaing untuk merebut takhta kejuaraan Liga Premier 2021.
“Pada pertemuan itu, penjaga gol Sarawak United telah diperintah keluar padang kerana berkelakuan ganas. Jawatankuasa Pengadil FAM menerusi Jawatankuasa Penilaian Prestasi Pengadil mendapati keputusan pengadil pada malam itu adalah tepat.
“Perkara ini adalah selari dengan lunas Undang-Undang Bola Sepak 21/22 yang sudah digariskan oleh IFAB di bawah Undang-Undang 12. Di bawah Undang-Undang 5 juga menyatakan keputusan pengadil adalah muktamad,” katanya menerusi satu kenyataan yang dikeluarkan.

Justeru, beliau menggesa setiap pemain dan pegawai pasukan supaya menyalurkan aduan mengikut saluran yang tepat selain memberitahu, pihaknya sentiasa mengalu-alukan cadangan dalam usaha meningkatkan mutu pengadilan dalam Liga Malaysia.
“Pihak FAM ingin mengingatkan semua pemain dan pegawai pasukan membuat bantahan mengikut saluran yang betul. Tindakan agresif dan menyerang pegawai perlawanan adalah sesuatu yang ditegah dan mencemarkan imej bola sepak Malaysia.
“Bagi Jawatankuasa Pengadil FAM, setiap cadangan untuk penambahbaikan pengadil akan dinilai sebaiknya. Selain itu, tindakan sewajarnya juga akan diambil ke atas mana-mana pegawai perlawanan yang didapati terkhilaf dalam melaksanakan tugas,” ujarnya. – K! ONLINE


Umur baru 17 tahun sudah ada dua isteri
Oleh KOSMO!

13 September 2021, 8:30 pm
JAKARTA – Seorang remaja lelaki berumur 17 tahun di  wilayah Sumatera Selatan menjadi tular kerana melangsungkan pernikahan dengan dua orang gadis dalam tempoh selang dua jam pada  Jumaat lepas, lapor laman berita Suara.com.
Remaja dikenali sebagai Supandi itu  menikahi Annisa, 17 dan Sangkut yang juga berumur  17 tahun. Ketiga-tiga  mereka berasal dari kampung yang sama.
Menurut Setiausaha Kampung Karang Anyar, Wildan Hakim, ketiga-tiga mereka sememangnya mempunyai hubungan yang rapat sejak beberapa tahun lalu.
“Kedua-dua datuk pengantin perempuan ialah adik-beradik.
“Pernikahan mereka telah dirancang dan berlangsung di rumah pengantin perempuan,” kata Wildan.
Upacara akad nikah pertama antara Supandi dan Annisa dilangsungkan di rumah keluarga gadis itu pada pukul 1 petang (waktu tempatan), manakala akad nikah bersama Sangkut dilakukan di rumah gadis itu pada pukul 3 petang (waktu tempatan).

“Pernikahan itu direstui oleh kedua-dua keluarga.Semua Kiriman
“Bagaimanapun, mereka hanya melakukan upacara akad nikah kerana majlis perkahwinan akan diadakan pada tahun depan,” ujar Wildan.
Sementara itu, Wildan berkata, pemerintah kampung telah mengingatkan ketiga-tiga pengantin baharu itu bahawa pernikahan tersebut dikategorikan sebagai perkahwinan bawah umur.
“Bagaimanapun, semua keluarga terlibat mempersetujui pernikahan itu dan mereka perlu tinggal bersama ibu bapa masing-masing,” ujarnya. – AGENSI


Tindakan pantas bomba berjaya elak kebakaran merebak
Oleh EDDY AQMAL MOHAMED HAMIDI

13 September 2021, 10:29 pm
PETALING JAYA – Tindakan pantas Jabatan Bomba dan Penyelamat Malaysia (JBPM) mengawal api yang sedang marak berjaya mengelakkan kebakaran daripada merebak dalam satu kejadian di Pangsapuri Teratai, Jalan Panglima Bandar Mahkota Cheras hari ini.
Pengarah Bomba Selangor, Norazam Khamis berkata, pihaknya menerima panggilan kecemasan berhubung kejadian pada pukul 7.55 petang sebelum bergegas ke lokasi.
“Seramai 18 anggota dan pegawai bomba dari Balai Bomba dan Penyelamat (BBP) Bandar Tun Hussein Onn serta BBP Kajang telah dikejarkan ke lokasi bagi membantu melakukan pemadaman.
“Sebaik tiba di lokasi pada pukul 8.02 malam, anggota bertugas mendapati kebakaran melibatkan sebuah unit kediaman di tingkat 10 pangsapuri berkenaan,” katanya dalam satu kenyataan hari ini.
Menurut Norazam, pemeriksaan lanjut mendapati kebakaran melibatkan sebuah bilik dan bumbung di unit berkenaan yang mengakibatkan kemusnahan dianggarkan sebanyak 15 peratus.
“Kebakaran berjaya dikawal pada pukul 8.18 malam serta kejadian tidak melibatkan sebarang mangsa dan punca kebakaran masih dalam siasatan,” ujar beliau. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


4 premis rosak dihempap pokok tumbang
Oleh ROHANA MOHD. NAWI

13 September 2021, 9:47 pm
KOTA BHARU – Empat buah premis mengalami kerosakan teruk selepas dihempap separuh bahagian pokok sena setinggi 15 meter yang tumbang dalam kejadian ribut di Kampung Lembah Sireh di sini hari ini.
Kejadian yang berlaku pada pukul 4.30 petang itu menyebabkan sebahagian besar bahagian dua buah bengkel kenderaan, sebuah kedai makan dan sebuah premis membaiki pendingin hawa kenderaan rosak.
Seorang pembantu kedai makan, Marlina Zahari, 44, berkata, dia hanya mampu melaungkan takbir selepas terdengar bunyi rekahan pokok diikuti dentuman kuat sewaktu hujan renyai-renyai yang disusuli dengan ribut.
Menurutnya, sebahagian besar pokok termasuk dahannya didapati telah menimpa bahagian hadapan kedai sekali gus memusnahkan bumbung dan dua meja rak yang digunakan untuk menyimpan makanan di gerai tempat dia bekerja.
“Saya tergamam melihat kejadian itu dan tidak sempat berbuat apa-apa. Mujur pokok yang tumbang itu tidak menimpa kami yang berada di dalam gerai,” katanya ketika ditemui pemberita di lokasi kejadian hari ini.
Sementara itu, pemilik sebuah kedai menjual rojak, Nazma Che Wil, 61, berkata, dia yang sudah menyewa premis itu sejak 17 tahun lalu bersyukur apabila tiada pelanggan yang datang di gerainya sewaktu kejadian. – K! ONLINE.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kapal kontena terbesar dunia berlabuh di Britain
Oleh KOSMO!

13 September 2021, 9:30 pm
LONDON – Sebuah kapal kontena terbesar di dunia yang menyamai saiz empat  padang bola sepak tiba di Pelabuhan Felixstowe, Suffolk, lapor akhbar Metro UK.
Kapal yang diberi nama Ever Ace itu adalah milik syarikat sama yang memiliki Ever Given. Kapal Ever Given mencetuskan insiden Terusan Suez tersekat pada Mac lalu.
Ketibaan Ever Ace sangat dinanti-nantikan apabila lebih 100 pekerja pelabuhan mengerumuni kawasan pelabuhan sebaik sahaja ia memasuki muara Sungai Orwell awal pagi kelmarin.
Tiada maklumat tepat tentang isi kontena yang dibawa oleh Ever Ace namun dipercayai majoriti barangan tersebut adalah produk yang dihasilkan di Asia Timur.
Kapal  itu dijadualkan meneruskan perjalanan ke bandar Hamburg, Jerman lusa.
Empat bot tunda terpaksa digunakan untuk membantu Ever Ace berlabuh di ruangan yang disediakan dengan mengambil masa satu jam.

Kapal seberat 235,579 tan itu dibina tahun lalu untuk syarikat perkapalan berpangkalan di Taiwan, Evergreen Marine.  Ever Ace memiliki panjang 400 meter dengan lebar  61.5 meter.
Kapal  berdaftar di Panama itu boleh memuatkan 23,992 buah  kontena iaitu melebihi  26 kontena berbanding kapal kontena terbesar sebelumnya, HMM Algeciras.
Jika kargo Ever Ace perlu diangkut menggunakan pesawat, sebanyak 1,400 jet jumbo diperlukan untuk menerbangkannya. – Agensi


PBB kecam tiada wanita dalam kerajaan Taliban
Oleh KOSMO!

13 September 2021, 7:48 pm
GENEVA , Switzerland – Ketua hak asasi Pertubuhan Bangsa-Bangsa Bersatu (PBB) hari ini mengkritik kerajaan sementara Taliban di Afghanistan kerana terdiri daripada  anggota-anggota yang setia kepada kumpulan tersebut dan tanpa penglibatan wanita.
Bercakap di hadapan Majlis Hak Asasi Manusia PBB di Geneva, Michelle Bachelet berkata, beliau kecewa kerana Kabinet interim Taliban   hanya dianggotai segelintir pemimpin bukan etnik  Pashtun dan langsung tiada wanita.
Pengumuman pembentukan kerajaan pada minggu lalu itu merupakan langkah utama Taliban dalam mengukuhkan kuasanya di Afghanistan susulan kemenangan besar yang menyaksikan mereka menumbangkan pentadbiran disokong Amerika Syarikat pada 15 Ogos lalu.
Terkenal kerana pemerintahan keras dan menindas dari tahun 1996 hingga 2001, kumpulan Taliban berjanji akan membentuk sebuah kerajaan lebih eksklusif kali ini.
Bagaimanapun, semua jawatan utama diserah kepada pemimpin kanan Taliban dan rangkaian Haqqani yang merupakan kumpulan serpihan Taliban paling ganas.
Membentangkan situasi terbaharu hak asasi di Afghanistan kepada majlis tersebut, Bachelet berkata, kebanyakan penduduk negara itu mahu melihat konflik dan perpecahan yang telah berlanjutan selama beberapa dekad berakhir.

“Mereka mengimpikan keamanan dan kestabilan di sebuah negara di mana mereka dan anak cucu mereka boleh mengecapi  kemakmuran,” katanya
Kebanyakan rakyat Afghanistan, katanya, mahu tinggal di sebuah negara di mana mereka boleh menyumbang kepada sistem pentadbiran yang menggalakkan penyertaan wanita serta belia di samping merapatkan hubungan antara etnik serta masyarakat. – AFP


Amaran Kedutaan Jepun satu nasihat perjalanan lazim
Oleh EDDY AQMAL MOHAMED HAMIDI

13 September 2021, 7:19 pm
PETALING JAYA – Polis Diraja Malaysia (PDRM) menegaskan akan berterusan memantau sebarang perkembangan mengenai ancaman pengganas di dalam negara walaupun tidak memperolehi sebarang maklumat berhubung kemungkinan berlaku perkara seperti itu setakat ini.
Pengarah Cawangan Khas Bukit Aman, Datuk Zamri Yahya berkata, amaran oleh Kedutaan Jepun kepada rakyatnya di Malaysia berhubung kemungkinan ancaman pengganas di Asia Tenggara merupakan satu nasihat perjalanan yang lazim dibuat.
“Amaran sebegitu adalah lazim dikeluarkan oleh sesebuah kedutaan atau suruhanjaya tinggi untuk rakyat mereka yang berada di sesebuah negara lain.
“Amaran tersebut dikeluarkan berdasarkan taksiran ancaman keselamatan oleh sesebuah negara dan dalam hal ini ia melibatkan kemungkinan ancaman pengganas di rantau Asia Tenggara,” katanya ketika dihubungi di sini hari ini.
Menurut beliau, setakat ini, hanya kedutaan Jepun di Kuala Lumpur sahaja yang didapati berbuat demikian.
“Nasihat perjalanan oleh Kedutaan Jepun itu adalah satu langkah rutin bagi memberi peringatan kepada rakyat mereka di rantau ini agar berjaga-jaga sempena ulang tahun ke-20 serangan pengganas terhadap bangunan World Trade Center (WTC) New York, Amerika Syarikat pada 11 September 2001.

“Ia juga mungkin mempunyai kaitan dengan perkembangan semasa di Afghanistan selepas pihak Taliban menguasai Kabul,” ujar beliau.
Terdahulu, media tempatan melaporan bahawa Kedutaan Jepun di Malaysia telah mengeluarkan amaran kepada warganegaranya berkenaan kemungkinan wujud ancaman pengganas di Asia Tenggara.
Menurut laporan tersebut Kementerian Luar Jepun menasihati rakyat negara itu yang berada di Indonesia, Filipina, Singapura, Malaysia, Thailand dan Myanmar agar mengelak daripada berada berdekatan dengan kemudahan keagamaan dan kawasan-kawasan sesak lain selepas menerima arahan dari Tokyo.- K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Wartawan cantik selar sikap biadab pemain bola sepak
Oleh KOSMO!

13 September 2021, 8:00 pm
KYIV, Ukraine – Seorang wartawan sukan wanita Ukraine meluahkan rasa tidak puas hatinya dengan sikap sesetengah pemain bola sepak yang cenderung bersikap kurang ajar dengan media, lapor portal berita RT.com semalam.
Valerie Suchkova menyatakan hal tersebut selepas seorang rakan sekerjanya diherdik oleh pemain bola sepak Ukraine ketika melakukan temu bual sejurus tamat perlawanan menentang Republik Czech.
Menurut Suchkova, kebanyakan bintang bola sepak menganggap  mereka berhak menggunakan kata-kata kesat dan berbaur penghinaan kepada wartawan jika  tidak menggemari soalan yang diajukan.
“Saya tidak faham apakah hak istimewa yang diberikan kepada pemain bola sepak bertaraf bintang ini untuk melayan media dengan buruk dan kami tidak boleh berbuat apa-apa tentangnya?
“Malah jika wartawan itu seorang wanita, perbuatan mereka seperti meramas payudara dan memegang punggung kami ketika siaran langsung dianggap normal. Saya sangat menentang perkara ini,” tegas gadis itu.
Tambahnya, media dan ahli sukan sepatutnya bersikap lebih profesional dan bekerjasama baik dengan media kerana mereka saling memerlukan.

Jika ahli sukan berasa tidak selesa dengan soalan yang diberi, mereka sepatutnya bersikap lebih sopan kerana wartawan akan memahami situasi tersebut.
“Media dan ahli sukan saling memerlukan. Anda perlukan sokongan serta publisiti dan kami perlukan bahan berita jadi kita sepatutnya saling cuba untuk bersikap lebih matang,” ujarnya lagi. – Agensi


Dua lelaki pecah masuk rumah dicekup
Oleh NUR NABILAH RAHMAT

13 September 2021, 7:36 pm
KLUANG – Tindakan pantas jiran yang menelefon polis selepas curiga dengan kehadiran dua lelaki di bumbung rumah jirannya membongkar kegiatan jenayah pecah rumah dalam kejadian di Impiana Bayu, Taman Seri Impian di sini hari ini.
Kejadian itu disedari kira-kira pukul 11.30 pagi oleh jiran depan rumah sebelum membuat panggilan kepada pemilik rumah selain panggilan kecemasan memaklumkan kegiatan jenayah itu.
Menurut mangsa, Lim Chek Chai, 61, ketika kejadian dia berada di Taman Rekamas Simpang Renggam sebelum menerima panggilan telefon daripada jiran.
“Saya terus bergegas pulang ke rumah milik anak saya ini. Sebaik sampai saya dimaklumkan oleh polis, masih terdapat penjenayah yang berada di dalam rumah.
“Selepas saya membuka pintu utama rumah, salah seorang suspek sudah memegang kayu dan meluru ke arah saya. Akibatnya saya terjatuh selepas dirempuh keduanya yang cuba melarikan diri,” katanya ketika ditemui di sini hari ini.
Chek Chai yang juga seorang peniaga berkata, rumah berkenaan adalah milik anaknya yang bekerja di Singapura dan dia selalu datang untuk membersihkannya.

Sementara itu, Timbalan Ketua Polis Daerah Kluang Deputi Superintenden Abdul Razak Abdullah Sani berkata, pihaknya menerima panggilan pada pukul kurang 11.55 pagi.
“Anggota MPV Zon 2 Ibu Pejabat Polis Daerah Kluang telah menerima arahan dari Pusat Kawalan Daerah Kluang memaklumkan aduan pecah rumah di Taman Seri Impian, Kluang.
“Bertindak atas aduan tersebut , pada pukul lebih kurang 12.15, anggota MPV dengan bantuan orang awam berjaya menahan dua lelaki tempatan berusia 30-an,”katanya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ada syarikat berminat dengan Perak FC
Oleh AZIZAN HASHIM

13 September 2021, 7:55 pm
IPOH – Jika segalanya berjalan lancar, Perak FC akan ada pemilik untuk menghadapi Liga M tahun 2022.
Perkara itu dimaklumkan oleh Pengurus Besar (GM), Perak FC, Azman Noh sebentar tadi.
“Nama syarikat itu ialah Kopa Arena yang menunjuk minat untuk membeli saham Persatuan Bola Sepak Perak (Pafa) bagi pembentukan team pada tahun hadapan,” katanya.
Menurut Azman, syarikat ini terlibat dalam industri bola sepak dan mempunyai lima gelanggang sintetik di USM Pulau Pinang.
Katanya, surat tunjuk minat oleh syarikat tersebut sudah di sampaikan kepada Pafa bagi tujuan perbincangan yang selanjutnya.
“Difahamkan perbincangan mengenai ini akan di adakan dalam tempoh terdekat.

“Setiausaha Pafa dan pemangku Presiden Pafa juga sudah maklum mengenai perkara ini” ujarnya.- K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lelaki ‘halusinasi’ mahu cederakan tukang masak diberkas
13 September 2021, 7:26 pm
AMPANG – Ketakutan seorang tukang masak warga asing yang diugut akan dicederakan oleh seorang penganggur di sebuah restoran di Taman Medan Bukit Permai, dekat sini berakhir apabila lelaki itu diberkas polis semalam.
Ketua Polis Daerah Ampang Jaya, Asisten Komisioner Mohamad Farouk Eshak berkata, kejadian berlaku pukul 4.15 petang ketika mangsa yang berumur 33 tahun berada di tempat kerjanya di restoran berkenaan.
“Mangsa telah didatangi suspek yang berumur 27 tahun dengan membawa senjata berupa sebatang besi dan kayu lalu mengetuk semua meja di dalam restoran.
“Suspek turut memanggil mangsa dan menyuruhnya diam, jika gagal suspek mengugut akan mencederakannya dengan senjata yang dibawa,” ujarnya dalam kenyataan hari ini.
Menurutnya, susulan kejadian itu, pihak polis telah datang ke lokasi bagi memberkas suspek dan telah berlaku pergelutan ketika proses tangkapan.
“Suspek turut melakukan khianat dengan mengetuk bahagian hadapan bonet kereta peronda polis menggunakan kayu.

“Hasil ujian saringan air kencing yang dijalankan mendapati suspek positif dadah jenis syabu dan suspek bertindak demikian dipercayai mempunyai kaitan dengan masalah halusinasi,” ujarnya.
Jelas beliau, semakan mendapati suspek mempunyai lapan rekod jenayah lampau berkaitan kesalahan dadah dan jenayah kekerasan.
Katanya, kes disiasat mengikut Seksyen 506 Kanun Keseksaan (KK), Seksyen 427 KK, Seksyen 186 KK dan Seksyen 15(1) Akta dadah Merbahaya 1952 (memasukkan dadah ke dalam badan). – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


PDRM jamin tahap keselamatan negara
Oleh EDDY AQMAL MOHAMED HAMIDI

13 September 2021, 7:23 pm
PETALING JAYA – Polis Diraja Malaysia (PDRM) memberi jaminan bahawa keselamatan dan ketenteraman awam negara adalah dalam keadaan terkawal dan setakat ini tidak mengesan serta menerima sebarang maklumat mengenai apa-apa bentuk ancaman keselamatan.
Ketua Polis Negara, Datuk Seri Acryl Sani Abdullah Sani berkata, pihaknya mengambil maklum laporan berita bahawa Kedutaan Jepun di Malaysia telah mengeluarkan amaran kepada rakyat mereka mengenai kemungkinan berlaku serangan pengganas di rumah ibadat dan kawasan tumpuan ramai di beberapa negara di asia tenggara.
“Orang ramai diminta untuk tidak gusar dan tidak membuat sebarang spekulasi kerana PDRM akan memastikan keselamatan negara kekal berada pada tahap selamat.
“Pemantauan juga akan ditingkatkan bagi menjamin kesejahteraan masyarakat,” katanya dalam satu kenyataan di sini hari ini.
Tambah beliau, PDRM akan sentiasa memantau senario keselamatan semasa dan akan mengambil tindakan tegas jika terdapat mana-mana pihak yang cuba mengganggu gugat ketentertaman awam dan keharmonian negara. – K! ONLINE.
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


JIM nafi MTP sebabkan kelewatan urusan keluar masuk negara
Oleh MOHD. HUSNI MOHD. NOOR

13 September 2021, 7:32 pm
PUTRAJAYA – Jabatan Imigresen (JIM) menafikan kemudahan MyTravelPass (MTP) menyebabkan urusan perjalanan keluar dan masuk negara mengalami kelewatan.
Ketua Pengarahnya, Datuk Khairul Dzaimee Daud berkata, setakat 10 September lalu, sebanyak 356,510 permohonan telah diterima menerusi MTP.
Beliau berkata, daripada jumlah ini, sebanyak 6,697 permohonan dibatalkan, 208,509 lulus dan 127,465 ditolak.
“Jumlah yang diproses pula ialah 13,000 permohonan yang diuruskan oleh tiga taskforce. Jumlah ini tidak pernah berkurangan malahan meningkat setiap hari,” katanya menerusi kenyataan akhbar hari ini.
Beliau berkata demikian sebagai reaksi kepada sebuah akhbar berbahasa Inggeris hari ini yang mendakwa MTP menyebabkan kelewatan urusan perjalanan urusan keluar masuk negara.
Katanya, inisiatif berkenaan sudah dihebahkan menerusi media pada 7 Oktober tahun lalu malah, turut mendapat liputan meluas media tempatan dan antarabangsa.

Khairul Dzaimee berkata, pihaknya ingin menegaskan bahawa penguatkuasaan MTP dibuat selaras sekatan perjalanan Perintah Kawalan Pergerakan (PKP). – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


17 pemancing terselamat bot bocor
Oleh NUR AMALINA AZMAN

13 September 2021, 7:48 pm
LANGKAWI – Seramai 17 pemancing berdepan detik cemas apabila bot yang dinaiki mereka mengalami kebocoran di kedudukan 18.1 batu nautika barat daya Pulau Cupa dekat sini pagi ini.
Pengarah Maritim Malaysia (APMM) Negeri Kedah Kedah dan Perlis, Laksamana Pertama Maritim Mohd. Zawawi Abdullah berkata, pihaknya menerima laporan berhubung kejadian kira-kira pukul 10 pagi.
Katanya, tekong bot tersebut menghubungi Pusat Operasi Maritim Kedah dan Perlis melalui panggilan telefon menggunakan rangkaian komunikasi satelit.
“Bot penyelamat 5 APMM digerakkan ke lokasi bagi operasi mencari dan menyelamat sebaik menerima laporan daripada Maritime Rescue Sub-Centre (MRSC) Langkawi berhubung kejadian itu.
“Maklumat kejadian itu juga disalurkan kepada agensi sahabat seperti polis, bomba, Angkatan Pertahanan Awam (APM) serta komuniti nelayan setempat,” katanya dalam satu kenyataan di sini hari ini.
Kata beliau, sebaik tiba di lokasi kejadian, bot berkenaan didapati telah berjaya mengawal kebocoran serta menghidupkan semula jentera utamanya.

“Bot itu kemudiannya diiringi ke Pengkalan Nelayan Penarak, Langkawi oleh bot ronda APMM bagi memastikan keselamatan bot serta kru,” ujarnya.  K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Penguin mungkin makhluk asing
Oleh KOSMO!

13 September 2021, 7:30 pm
LONDON – Sekumpulan saintis percaya bahawa penguin berkemungkinan adalah makhluk asing yang datang dari Planet Zuhrah selepas menemui sejenis bahan kimia yang berasal dari planet tersebut dalam najis haiwan itu, lapor akhbar Daily Star semalam.
Saintis-saintis tersebut turut mengakui tidak dapat menjelaskan bagaimana bahan kimia bernama fosfin itu boleh wujud di Bumi.
Bahan kimia tersebut pada tahun lepas ditemui pada lapisan gas yang mengelilingi Zuhrah. Planet itu mempunyai atmosfera serupa dengan Bumi.
Susulan itu, mereka merancang untuk mengkaji cara hidup penguin spesies Gentoo yang kebiasaannya terdapat di Kepulauan Falkland.
“Kami percaya bahawa penemuan fosfin adalah benar, namun tidak mengetahui punca kepada wujudnya unsur tersebut,” kata Dr. Dave Clements dari Kolej Imperial London.
Tambah Clements, terdapat beberapa bakteria anaerob yang menghasilkan fosfin.

“Ia mungkin berkaitan dengan pertahanan atau memberi isyarat bagi melawan bakteria pesaing,” ujarnya. – Agensi


Lelaki kecewa badan isteri tidak cantik selepas berkahwin
Oleh KOSMO!

13 September 2021, 6:16 pm
JAKARTA – Seorang lelaki dikecam netizen kerana membuat perbandingan keadaan  fizikal isterinya semasa sebelum dan selepas mereka berkahwin, malah menganggap  wanita itu kini  tidak cantik, lapor laman berita Suara.com kelmarin.
Lelaki  bernama Irvhan Chandra itu menerusi satu hantaran di akaun TikTok, memaparkan gambar isterinya ketika mereka sedang bercinta dengan keadaan bentuk badannya yang langsing dan berkulit gebu.
Penampilannya juga kelihatan menarik serta sedang tertawa manis.
Bagaimanapun, selepas mereka berkahwin, lelaki itu berkata, isterinya semakin gempal terutamanya ketika hamil.
“Semakin berusia, kelihatan tidak cantik,” tulis lelaki tersebut pada keterangan video itu.
Hantaran tersebut mendapat kritikan hebat daripada netizen dengan ramai yang marah  membaca kenyataan lelaki itu yang menggunakan perkataan tidak cantik (jelek) terhadap isterinya.

“Sebelum berkahwin, isteri kamu cantik kerana dia dijaga oleh ibu bapanya. Selepas berkahwin, terpulang kepada bagaimana seorang suami melayan isterinya,” tulis seorang netizen.
“Kalau begitu, jangan dibiarkan dia mengandung. Biar sahaja dia tetap cantik, jangan punyai anak supaya dia kekal langsing. Jika sudah mempunyai anak, nanti tidak sempat bersolek. Jadi, jangan punyai anak,” sindir seorang pengguna. – Agensi


Polis rakam keterangan perakam kemalangan lawan arus
Oleh ISKANDAR SHAH MOHAMED

13 September 2021, 7:12 pm
SHAH ALAM – Polis telah merekodkan keterangan saksi yang merakam detik kemalangan yang mengorbankan dua remaja dalam kejadian lawan arus di Kilometer 8.6 Lebuh Raya Persekutuan, semalam.
Ketua Polis Daerah Shah Alam, Asisten Komisioner Baharudin Mat Taib berkata, saksi tersebut bersama dua rakannya yang berada di dalam kenderaan semasa merakam kejadian tersebut.
“Kesemua mereka berusia 20-an itu tampil membantu siasatan pukul 9 malam tadi.
“Siasatan lanjut masih diteruskan bagi melengkapkan kertas siasatan mengikut Seksyen 41 Akta Pengangkutan Jalan 1987,” katanya dalam kenyataan di sini hari ini.
Terdahulu, detik-detik kemalangan tersebut tular menerusi video berdurasi 29 saat.
Beliau memberitahu, suspek berusia 24 tahun yang juga pemandu Mitsubishi Triton direman selama enam hari sehingga 17 September ini.

Kosmo! semalam melaporkan dua remaja iaitu Nur Afiqah Abdul Karim, 18 dan rakannya, Muhammad Hafiz Syami Dzul Asri, 19, maut selepas kenderaan Proton Wira Aerobak dinaiki bertembung dengan kenderaan pacuan empat roda jenis Mitsubishi Triton yang melawan arus.
Hasil ujian air kencing mendapati pemandu Mitsubishi Triton positif dadah jenis ganja. -K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kilang besi musnah terbakar
Oleh TENGKU DANISH BAHRI TENGKU YUSOFF

13 September 2021, 6:25 pm
KUALA NERUS – Seramai lapan pekerja bertempiaran melarikan diri selepas kilang pembuatan besi tiba-tiba terbakar di kawasan Perindustrian Gong Badak di sini hari ini
Lebih 80 peratus premis kilang terbabit musnah dalam kebakaran pada pukul 3.19 petang itu.
Ketua Cawangan Operasi dan Balai Jabatan Bomba dan Penyelamat Terengganu, Mohd. Mazimi Mohamad berkata, lima jentera dengan kekuatan 45 anggota bergegas ke lokasi kejadian sebaik menerima laporan berhubung kebakaran tersebut.
Beliau berkata, pasukan bomba terlibat mengambil masa kira-kira setengah jam untuk mengawal kebakaran daripada merebak.
“Operasi pemadaman mengalami kesukaran berikutan laluan masuk yang sempit selain kilang itu mempunyai bahan bakar berisiko untuk meletup.
“Kami terpaksa melakukan pemadaman api kebakaran secara berhati-hati dan Alhamdulillah semuanya terkawal,” katanya ketika ditemui Kosmo! di lokasi kejadian di sini hari ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


21 Pos Kawalan baharu dibina di seluruh negara
Oleh LUQMAN RIDHWAN MOHAMED NOR

13 September 2021, 6:46 pm
PETALING JAYA – Kementerian Pertahanan telah membina 21 Pos Kawalan baharu bagi meningkatkan aspek keselamatan sekali gus menjaga kedaulatan negara.
Menteri Pertahanan, Datuk Seri Hishammuddin Tun Hussein berkata, pembinaan Pos Kawalan tersebut adalah selari dengan titah Yang di-Pertuan Agong pagi tadi yang mahu sebarang usaha mencabar kedaulatan negara ditangani sebaiknya.
“Ia termasuklah dua di Semenanjung, lima di Sabah dan 14 di Sarawak.
“Usaha ini amat penting bagi memastikan usaha Angkatan Tentera Malaysia (ATM) dalam mengawal sempadan negara terus dapat diperkasakan,” katanya menerusi satu entri di Facebook hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Penagih pil kuda dicekup dalam rumah
Oleh YATIMIN ABDULLAH

13 September 2021, 7:10 pm
PASIR MAS – Polis merampas 24 biji pil kuda selepas menahan seorang lelaki yang dipercayai penagih dadah dalam serbuan di sebuah rumah Taman Jintan, Chetok di sini hari ini.
Dalam serbuan pukul 10 pagi itu, polis turut merampas dua botol air ketum dan tujuh ikat daun ketum yang telah disimpan dalam beg plastik.
Ketua Polis Daerah Pasir Mas, Asisten Komisoner Mohd. Nasaruddin M. Nasir berkata, semasa serbuan dijalankan, polis telah memeriksa tubuh badan suspek berusia 22 tahun itu, namun tidak menjumpai sebarang barang salah.
Menurutnya, polis kemudian telah menjalan pemeriksaan ke atas sebuah beg silang yang dipakai oleh suspek sebelum menemui 24 biji dadah dipercayai pil kuda.
“Selain itu, kita turut merampas dua buah motosikal yang berada di luar rumah suspek. Pemeriksaan terhadap motosikal jenis Honda C70 turut menjumpai kesan canai pada nombor enjin dan casis.
“Pemeriksaan pada sebuah lagi motosikal jenis Honda EX5 mendapati ia mempunyai hubung kait dengan satu laporan polis yang telah dibuat di Balai Polis Tok Uban baru-baru ini ,” katanya ketika dihubungi Kosmo! hari ini. – K! ONLINE.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sunway-Hoi Hup ambil alih Flyn Park RM1.15 bilion
Oleh MUHAMMAD IKHWAN IDERIS

13 September 2021, 7:04 pm
PETALING JAYA – Sunway Berhad menerusi usaha sama dengan pemaju dari Singapura, Hoi Hup Realty berjaya mengambil alih Flynn Park, iaitu pembangunan kondominium di Pasir Panjang, Singapura dengan bidaan bernilai dolar Singapura 371 juta (RM1.15 bilion).
Flynn Park merupakan blok kondominium dengan 72 unit kediaman yang dibina pada tahun 1986 dan dibuka untuk pembidaan pada hujung Julai lalu.
Ia terletak atas plot tanah berstatus pegangan bebas seluas 1.94 hektar di lokasi strategik, hanya 350 meter dari stesen MRT Pasir Panjang serta berdekatan kawasan tarikan lain seperti Pusat Makanan Pasir Panjang, Mapletree Business City, VivoCity dan Pulau Sentosa.
Sunway menerusi siaran akhbar yang dikeluarkan di sini berkata, Sunway Property dan Hoi Hup berhasrat membangunkan semula tapak berkenaan kepada kondominium moden, dengan memanfaatkan kelebihan lokasinya di lereng bukit, pinggir pusat bandar, bersebelahan kemudahan pengangkutan awam dan taman Kent Ridge.
“Menerusi pengambilalihan ini, bank tanah Sunway Property sehingga kini adalah seluas 3,339 ekar (1,351 hektar), dengan potensi nilai pembangunan kasar RM54.4 bilion,” katanya.
Pembangunan semasa Sunway Property di Singapura termasuk kondominium swasta di Clementi, Ki Residences dan kondominium eksekutif di Tampines, Parc Central.

Kedua-dua projek berkenaan berjaya menarik sambutan baik selepas pelancaran, masing-masing dengan kadar pengambilan sebanyak 60 peratus dan 85 peratus. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Suami minta cerai selepas berkahwin sejam
Oleh KOSMO!

13 September 2021, 7:00 pm
BEIJING – Sepasang suami isteri di wilayah Yunnan, China memohon kebenaran untuk bercerai daripada mahkamah sejam selepas melangsungkan perkahwinan dengan si isteri meminta wang pampasan berjumlah 300,000 yuan (RM192,898) daripada suaminya, lapor akhbar Global Times baru-baru ini.
Menurut laporan, si suami yang merupakan seorang pelajar kolej adalah yang pertama memohon kebenaran untuk bercerai sejurus selepas mereka berkahwin dengan memberi alasan bahawa dia enggan mengahwini wanita berkenaan pada mulanya.
Dia mendakwa terpaksa mengahwini isterinya yang merupakan seorang jururawat kerana menerima tekanan daripada wanita itu.
Tambah lelaki tersebut, dia juga telah memutuskan hubungan dengan wanita berkenaan sebelum perkahwinan mereka berlangsung.
Wanita itu bagaimanapun sering menghantar pesanan teks kepadanya yang mengugut dan mengganggu lelaki itu.
Sebagai respons atas permohonan cerai suaminya, wanita itu meminta wang pampasan berjumlah 300,000 yuan (RM192,898) dengan mendakwa bahawa lelaki itu berlaku curang terhadapnya.

Selepas perbicaraan di mahkamah, hakim mendapati kedua-dua mereka bertindak mengikut emosi dan lelaki tersebut gagal membuktikan bahawa hubungan mereka telah putus sebelum berkahwin.
Justeru itu, permohonannya untuk bercerai tidak diluluskan oleh mahkamah. – Agensi


Wisma Putra pandang serius ancaman pengganas
Oleh AMREE AHMAD

13 September 2021, 7:15 pm
PUTRAJAYA – Kementerian Luar menyifatkan isu nasihat keselamatan yang dikeluarkan Kedutaan Jepun di Kuala Lumpur sebagai sesuatu yang amat serius.
Justeru, Wisma Putra menerusi kenyataan berkata, kerajaan negara ini akan terus memantapkan lagi tahap keselamatan dengan turut berkongsi maklumat perisikan bersama pelbagai agensi asing.
“Wisma Putra telah berkongsi ini dengan pelbagai agensi berkaitan serta mengarahkan Kedutaan Malaysia di Tokyo supaya berkomunikasi rapat dengan Kementerian Luar Jepun untuk sebarang perkembangan mutakhir.
“Agensi keselamatan negara kita khususnya pihak Polis Diraja Malaysia malahan sedang menilai segala situasi semasa dengan amat teliti,” katanya di sini hari ini.
Ia mengulas nota amaran perjalanan diterbitkan kedutaan itu yang memaklumkan bahawa Malaysia termasuk dalam senarai kemungkinan ancaman pengganas di rantau Asia Tenggara.
Misi diplomatik itu di ibu negara merujuk arahan dari Kementerian Luar Jepun di Tokyo untuk semua rakyatnya termasuk berada di Indonesia, Filipina, Singapura, Thailand dan Myanmar.

Jurucakap kedutaan tersebut yang dipetik agensi berita rasmi Bernama menyatakan bahawa terdapat 31,000 warganegaranya menetap di Malaysia sama ada bertugas ataupun belajar.
Amaran berkenaan dikeluarkan hasil laporan Naicho, iaitu agensi perisikan luar negara Jepun di bawah Sekretariat Kabinet dan ia menghantar laporan terus kepada Perdana Menterinya.
Rakyat Jepun diminta menjauhi kawasan berisiko seperti bangunan milik kepentingan Barat dan dipercayai ada kaitan isu ulang tahun ke-20 peristiwa 11 September di Amerika Syarikat. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kedutaan Jepun keluarkan amaran ancaman pengganas
13 September 2021, 7:03 pm
KUALA LUMPUR – Kedutaan Jepun di Malaysia telah mengeluarkan amaran kepada warga negaranya berkenaan kemungkinan wujudnya ancaman pengganas di Asia Tenggara.
Seorang pegawai dari kedutaan ketika mengesahkan perkara itu berkata, amaran itu dikeluarkan pagi ini kepada semua warga Jepun yang berada di negara ini.
“Kementerian Luar Jepun menasihati semua rakyat negara itu sama ada yang berada di Indonesia, Filipina, Singapura, Malaysia, Thailand dan Myanmar agar mengelak daripada berada berdekatan dengan kemudahan keagamaan dan kawasan-kawasan sesak lain.
“Kami mengeluarkan nasihat tersebut selepas menerima arahan dari Tokyo,” katanya tanpa memperincikan lebih lanjut berhubung perkara itu.
Pada masa sama, menurut pegawai itu lagi, buat masa ini terdapat kira-kira 31,000 warganegara Jepun tinggal di negara ini.
Amaran itu memetik laporan perisikan dan kemungkinan terdapat serangan ke atas rumah ibadat dan tempat perhimpunan besar-besaran di rantau ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Wang RM5.9 juta bukan hasil aktiviti haram – peguam
Oleh NUZULSHAM SHAMSUDDIN

13 September 2021, 6:30 pm
KUALA LUMPUR – Pihak pembelaan memberitahu Mahkamah Tinggi di sini hari ini bahawa pembelian dua lot banglo bernilai RM5.9 juta menerusi Yayasan Akalbudi milik Datuk Seri Ahmad Zahid Hamidi bukan hasil daripada kegiatan aktiviti haram.
Peguam Hisyam Teh Poh Teik yang mewakili Ahmad Zahid berkata, ini kerana wang RM5.9 juta tersebut adalah sumbangan daripada dua ahli perniagaan iaitu Junaith Asharab yang merupakan saksi pendakwaan ke-36 dan Mubarak Hussain Akhtar Husin yang juga saksi pendakwaan ke-62.
“Justeru pihak pendakwaan gagal membuktikan bahawa RM5.9 juta adalah hasil aktiviti haram.
Penyumbang ini (wang daripada saksi 36 dan 62) datang ke mahkamah dan keterangan mereka membuktikan bahawa tidak ada unsur rasuah,” kata peguam tersebut.
Menurut peguam itu, selain pemberian wang RM5.9 juta untuk banglo tersebut, peguam berkenaan berhujah kedua-dua ahli perniagaan itu turut menderma bagi pembinaan sekolah di Melaka dan pembinaan tahfiz di Bagan Datuk, Perak.
Kedua-dua banglo yang terletak di Country Heights, Kajang berubah menjadi pusat kegiatan keagamaan untuk Yayasan Al-Falah yang merupakan sebuah yayasan amal milik keluarga yang diuruskan adiknya Datuk Seri Mohamad Nasaee Ahmad Tarmizi.
Mengikut pertuduhan, Ahmad Zahid, 69, didakwa 47 pertuduhan dengan 12 daripadanya membabitkan pecah amanah, lapan rasuah dan 27 pengubahan wang haram membabitkan puluhan juta ringgit milik yayasan itu.

Prosiding berlangsung di hadapan Hakim Datuk Collin Lawrence Squareh bersambung lagi esok. K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


PDRM tegaskan patuhi SOP ketika beriadah
Oleh EDDY AQMAL MOHAMED HAMIDI

13 September 2021, 6:07 pm
PETALING JAYA – Polis Diraja Malaysia (PDRM) menegaskan akan mengambil tindakan terhadap orang ramai yang didapati tidak mematuhi prosedur operasi standard (SOP), terutamanya penjarakan fizikal ketika beriadah di tempat awam.
Timbalan Pengarah Jabatan Keselamatan Dalam Negeri dan Ketenteraman Awam (KDNKA) Bukit Aman Datuk Mastor Mohd. Ariff berkata, tindakan tegas akan diambil sekiranya keadaan tidak dapat dikawal susulan jumlah pengunjung yang terlalu ramai.
“PDRM menyedari keghairahan orang ramai beriadah di sungai, padang dan pantai terutamanya melibatkan warga Selangor, Kuala Lumpur dan Putrajaya.
“Justeru itu PDRM akan sentiasa membuat pemantauan dan hebahan dari semasa ke semasa dengan memberi nasihat agar mereka mematuhi SOP dan penjarakan sosial,” katanya dalam satu kenyataan hari ini.
Menurut beliau, pihak polis tidak bercadang untuk menutup tempat-tempat awam yang didapati sesak memandangkan semakan mendapati pengunjung datang daripada gelembung yang sama namun akan meningkatkan pemantauan di kawasan tersebut.
“Kebanyakan mereka yang berkunjung untuk beriadah merupakan daripada ahli keluarga yang tinggal bersama dan lokasi-lokasi berkenaan hanya sesak pada hari Sabtu dan Ahad sahaja,” ujar beliau. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


[VIDEO] Jemaah wanita kejar pencuri beg tangan
Oleh MOHD AZLI ADLAN

13 September 2021, 5:21 pm
KUALA TERENGGANU – Jemaah wanita yang khusyuk solat subuh berjemaah dikejutkan dengan kehadiran seorang pencuri di Masjid Jamek Pengadang Baru di sini hari ini.
Dalam kejadian pada pukul 6.20 pagi itu, lelaki yang menutup sebahagian wajahnya dengan sehelai jaket sempat melarikan dua beg tangan milik jemaah wanita berusia 40-an.
Ahli Jawatankuasa Masjid Jamek Pengadang Baru, Asli Muhammad berkata, perbuatan suspek tersebut disedari salah seorang mangsa yang kemudian cuba mengejarnya.
“Berdasarkan rakaman televisyen litar tertutup (CCTV), suspek yang berbaju hijau muda memasuki ruangan solat jemaah wanita dari pintu di sebelah kiri masjid.
“Dia menunggu sehingga sehingga semua jemaah sedang sujud rakaat terakhir sebelum mengambil beg tangan kedua-dua mangsa yang solat di saf terakhir dan kedua terakhir,” katanya ketika ditemui Kosmo! di Masjid Jamek Pengadang Baru di sini hari ini.
Asli berkata, tindakan suspek yang tidak sengaja terpijak sebahagian kain telekung mangsa kedua yang solat di saf belakang membuatkan wanita itu tersedar beg tangannya dicuri.

Ujarnya, wanita berusia 50-an itu kemudiannya bertindak mengejar lelaki tersebut hingga ke pekarangan masjid namun gagal menangkapnya.
“Saya difahamkan suspek berjaya melarikan diri dengan menaiki sebuah kereta yang sudah sedia menunggu di luar pagar masjid.
“Kedua-dua mangsa memaklumkan mereka kehilangan barangan berharga dianggarkan bernilai kira-kira RM1,000” katanya.
Sementara itu, Ketua Polis Daerah Kuala Terengganu, Asisten Komisioner Abdul Rahim Md. Din yang dihubungi mengesahkan kejadian dan kes disiasat mengikut Seksyen 380 Kanun Keseksaan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pemandu treler kecut perut serah sendiri ganja
Oleh DIYANATUL ATIQAH ZAKARYA

13 September 2021, 5:05 pm
JASIN – Gara-gara panik melalui sekatan jalan raya (SJR), seorang pemandu treler menyerahkan sendiri bekalan ganja yang dibawanya dalam muatan treler di laluan keluar Tol Lipat Kajang di sini, kelmarin.
Dalam kejadian kira-kira pukul 6.30 petang itu, suspek berusia 53 tahun dalam perjalanan membawa muatan cermin dari negeri ini ke Klang, Selangor.
Timbalan Ketua Jabatan Siasatan Jenayah Narkotik Negeri (JSJN) negeri, Deputi Superintendan Mohd. Akmal Abdullah berkata, sejurus tiba di SJR, pasukan polis telah menjalankan pemeriksaan ke atas treler dipandu suspek.
“Ketika pemeriksaan dilakukan, pemandu treler berkenaan tiba-tiba menyerahkan satu kotak kertas kecil yang diambil daripada ruang rehat di belakang kerusinya,” katanya dalam satu kenyataan akhbar di sini hari ini.
Mengulas lanjut, beliau berkata, hasil pemeriksaan kotak tersebut mengandungi satu ketulan tumbuhan kering dadah jenis ganja seberat 600 gram bernilai RM1,000.
“Dipercayai suspek bertindak sebagai ‘transporter’ dan membawa dadah tersebut untuk rakannya.

“Hasil soal siasat suspek mempunyai empat orang anak dan tidak mempunyai rekod lampau jenayah,” katanya.
Tambahnya, saringan ujian air kencing ke atas suspek bagaimanapun didapati positif ganja.
Katanya, suspek direman selama tujuh hari sehingga 19 September ini bagi membantu siasatan mengikut Seksyen 39B Akta Dadah Berbahaya 1952 yang memperuntukkan hukuman mati mandatori jika sabit kesalahan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Dua beranak didakwa tipu jual barangan elektrik
Oleh MOHD YUNUS YAKKUB

13 September 2021, 5:31 pm
SHAH ALAM – Dua beranak yang sebelum ini terlibat dalam penipuan penjualan barangan elektrik secara dalam talian menggunakan laman instagram dihadapkan di Mahkamah Majistret, hari ini.
Tertuduh, Melati Zainol, 54, dan anaknya Nurul Yasmin Rosli, 32, bagaimanapun mengaku tidak bersalah atas keseluruhan 14 pertuduhan penipuan bernilai RM41,645 sebaik dibacakan secara berasingan di hadapan Majistret Sabreena Bakar @ Bahari.
Mengikut enam pertuduhan, Nurul Yasmin didakwa menipu enam individu dalam pembelian barangan elektrik berjumlah RM17,541.
Pendakwaan dilakukan mengikut Seksyen 415 Kanun Keseksaan dan boleh dihukum dibawah seksyen 417 kanun keseksaan yang membawa hukuman penjara sehingga lima tahun atau denda atau kedua-duanya sekali, jika sabit kesalahan.
Nurul Yasmin yang kini hamil empat bulan turut dituduh enam lagi pertuduhan menyalahgunakan wang berjumlah RM19,548 milik enam individu lain bagi bayaran pembelian barangan elektrik dan perkakas dapur pelbagai jenama yang tidak wujud.
Justeru, dia boleh dihukum penjara sehingga lima tahun, sebat dan denda, sekiranya disabitkan kesalahan mengikut Seksyen 403 Kanun Keseksaan.

Selain itu, Nurul Yasmin turut didakwa bersama Melati bagi dua pertuduhan menipu dua individu lain berjumlah RM4,556 juga bagi pembelian barangan elektrik.
Mereka didakwa mengikut Seksyen 415 Kanun Keseksaan dan boleh dihukum dibawah seksyen 417 kanun keseksaan serta dibaca bersama Seksyen 34 Kanun Keseksaan yang membawa hukuman penjara sehingga lima tahun atau denda atau kedua-duanya sekali.
Kesemua wang itu dimasukkan ke dalam sebuah akaun bank milik Melati dengan perbuatan dilakukan di Sungai Buloh, Shah Alam dan Subang Jaya antara 27 November tahun lalu hingga 24 Julai lalu.
Timbalan Pendakwa Raya Muhammad Afiq Qiwamuddin Mustapha Shakri menawarkan jaminan RM3,000 bagi setiap pertuduhan tersebut.
Bagaimanapun, Peguam Shalehhuddin Salam mewakili kedua-dua tertuduh memohon jaminan dikurangkan kepada RM1,000 bagi setiap pertuduhan yang dihadapi dua beranak tersebut.
“Mereka sebelum ini telah didakwa keseluruhan enam pertuduhan di Mahkamah Klang, minggu lalu. Selain itu, dua anak guam saya telah direman sejak 18 Ogos lalu,” jelasnya.
Mahkamah kemudiannya menetapkan jaminan keseluruhan RM15,000 kepada Nurul Yasmin manakala Melati RM3,000 bersama seorang penjamin.
Sebutan semula kes ditetapkan pada 15 November depan.
Akhbar sebelum ini melaporkan dua individu ditahan pada 9 Ogos lalu susulan 64 laporan polis melibatkan kerugian RM153,759.
Mereka menggunakan akaun dikenali Beauty_ Saranghae yang disyaki terlibat dalam penipuan penjualan barangan elektrik. -K !ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


PTPTN Prihatin bantu asnaf berniaga
Oleh MUHAMMAD IKHWAN IDERIS

13 September 2021, 6:14 pm
PETALING JAYA – Pandemik Covid-19 telah mengubah corak kehidupan masyarakat dan aktiviti pembelian atas talian melalui e-dagang kini menjadi pilihan untuk mendapatkan bekalan barangan dan perkhidmatan.
Memanfaatkan perkembangan tersebut, Perbadanan Tabung Pendidikan Tinggi Nasional (PTPTN) menjalin kerjasama dengan FGV Agro Fresh Technology Sdn. Bhd. melalui program PTPTN Prihatin untuk membantu peminjam dari golongan asnaf melibatkan diri dalam perniagaan maya.
PTPTN dalam siaran akhbar yang dikeluarkan di sini berkata, menerusi platform e-dagang Gogopasar yang dikendalikan FGV Agro Fresh Technology, golongan asnaf akan dibimbing untuk menjadi usahawan, atau Gogoprenuer dengan menjual barangan secara online di kawasan Lembah Klang.
“Kami memberikan sumbangan wakalah zakat sebanyak RM100,000 kepada 20 peminjam PTPTN dalam kategori asnaf sebagai modal permulaan, yang mana peserta akan menerima sumbangan bernilai RM5,000 merangkumi penyejuk khas dua pintu, latihan termasuk enam bulan pemantauan, buku pemasaran dan perniagaan, bunting, pelekat kereta, topi dan baju-T.
“Peminjam yang berminat boleh berdaftar melalui kaedah yang akan dimaklumkan oleh FGV Agro Fresh Technology dan pengesahan status peminjam akan dilaksanakan oleh PTPTN melalui kerjasama dengan Lembaga Zakat Negeri,” katanya.
Penyerahan Sumbangan PTPTN disempurnakan Pengerusinya, Datuk Wan Saiful Wan Jan kepada Ketua Pegawai Eksekutif FGV Agro Fresh Technology, Haslinda Alias pada 30 Ogos lalu.

Menurut PTPTN, kerjasama itu diharapkan mampu memberikan ruang dan peluang kepada peminjamnya untuk meneruskan kehidupan dengan ekonomi yang lebih baik di kala berdepan dengan kesukaran situasi pandemik Covid-19. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


MoU Transformasi, Kestabilan Politik lakar sejarah
Oleh SITI AMINAH MOHD YUSOF

13 September 2021, 5:46 pm
PETALING JAYA – Kerajaan Persekutuan dan Pakatan Harapan hari ini telah melakar satu sejarah negara dengan memeterai Memorandum Persefahaman (MoU) Transformasi dan Kestabilan Politik bagi membentuk kerjasama dwi-partisan yang ampuh serta mantap
Perdana Menteri, Datuk Seri Ismail Sabri Yaakob berkata, MoU itu menjulang semangat Keluarga Malaysia selaras titah Yang di-Pertuan Agong , Al-Sultan Abdullah Ri’ayatuddin Al-Mustafa Billah Shah sempena pembukaan Mesyuarat Pertama, Penggal Keempat Parlimen Ke-14 di Dewan Rakyat.
“Titah hasrat Baginda Tuanku, semua pihak perlu mengamalkan demokrasi bermusyawarah dalam mencari penyelesaian kepada apa jua permasalahan demi mencapai matlamat Malaysia Makmur, Inklusif dan Mampan.
“Semangat Keluarga Malaysia yang menekankan perpaduan, kesepakatan dan kebersamaan inilah yang dizahirkan dalam MoU oleh kerajaan dan Ahli-Ahli Yang Berhormat pada petang ini,” katanya dalam kenyataan akhbar hari ini.
Menurutnya, transformasi yang diperkenalkan kerajaan itu bukan sahaja mendorong kepada tadbir urus cemerlang dalam memerangi Covid-19 dan pemulihan ekonomi malah memangkin iklim pelaburan kondusif sekali gus memacu pertumbuhan ekonomi yang kukuh demi kesejahteraan Keluarga Malaysia.
Katanya, MoU Transformasi dan Kestabilan Politik yang dimaktubkan hari ini merangkumi Pemerkasaan Pelan Covid-19, Transformasi Pentadbiran, Pembaharuan Parlimen, Kebebasan Institusi Kehakiman, Perjanjian Malaysia MA63 dan Pembentukan Jawatankuasa Pemandu.

“Kerajaan yakin MoU yang dizahirkan ini bukan sahaja berupaya mengenepikan segala perbezaan politik bahkan mampu memastikan pemulihan negara berjalan secara holistik dan inklusif.
“Setinggi penghargaan kepada Ahli-Ahli Yang Berhormat yang telah membulatkan tekad, mengenepikan perbezaan ideologi politik untuk bersama-sama memacu kestabilan ekonomi dan kesejahteraan Keluarga Malaysia,” ujarnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Projek pembinaan gagal patuh EIA didenda RM50,000
Oleh MOHD SYALMIZI HAMID

13 September 2021, 5:14 pm
SEBERANG PERAI – Pemaju sebuah projek pembinaan didenda RM50,000 oleh Mahkamah Sesyen Butterworth di sini hari ini selepas didapati bersalah tidak mematuhi kelulusan Penilaian Impak Alam Sekitar (EIA).
Pengarah Jabatan Alam Sekitar (JAS) negeri, Sharifah Zakiah Syed Sahab berkata, Hakim Noor Aini Yusoff menjatuhi hukuman itu selepas wakil syarikat berkenaan mengaku bersalah.
“Penguatkuasaan oleh JAS Pulau Pinang baru-baru ini mendapati pelepasan takat akhir di sempadan projek adalah melebihi had parameter kepekatan pepejal terampai yang ditetapkan dalam syarat kelulusan EIA.
“Projek itu telah melepaskan 130 miligram per liter (mg/l), manakala had yang dibenarkan adalah 50mg/l,” katanya dalam satu kenyataan hari ini.
Beliau berkata, penggerak projek itu didapati melakukan kesalahan di bawah Seksyen 34A(7) Akta Kualiti Alam Sekeliling 1974 (Pindaan) 2012 dan dihukum di bawah Seksyen 34A(8) Akta yang sama yang boleh denda maksimum RM500,000 atau penjara tidak lebih lima tahun atau kedua-duanya dan denda tambahan RM 1,000 bagi tiap-tiap hari kesalahan itu diteruskan jika sabit kesalahan.
Sementara itu, Sharifah Zakiah berkata, projek-projek yang telah mendapat kelulusan EIA hendaklah sentiasa mematuhi syarat yang ditetapkan dan setiap ketidakpatuhan akan diambil tindakan yang sewajarnya.

“Pemaju juga diingatkan untuk meningkatkan langkah-langkah hakisan dan kelodakan khususnya menjelang musim tengkujuh,” katanya lagi. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Saya masih trauma – Eina Azman
Oleh SAIRUL ZAMRI MISRANI

13 September 2021, 5:33 pm
PETALING JAYA – Selepas teruji dengan jangkitan Covid-19 yang menimpa diri sendiri, suami dan pembantu rumahnya , pelakon Datin Eina Azman ternyata berdepan trauma untuk keluar bekerja.
Menurut Eina, dia betul-betul bimbang untuk kembali meneruskan penggambaran drama The Hotel yang sudah lama tertangguh rentetan Perintah Kawalan Pergerakan (PKP).
“Memang tak dinafikan gembira dapat bekerja semula selepas beberapa bulan tidak masuk ke set.
“Tapi pada masa sama, jujur saya bimbang bila nak kembali ke set penggambaran. Hati pun tak tenang sangat,” katanya pada sidang media seraca virtual drama The Hotel.
Tambah Eina atau nama sebenarnya Ainur Syakina Azman, walau bagaimanapun dia tetap akan meneruskan penggambaran kerana tidak mahu menyusahkan pihak produksi.
“Nak atau tak saya tetap kena masuk set, tapi saya akan ambil langkah berjaga-jaga seperti mematuhi segala prosedur operasi standard (SOP),” katanya yang sudah lengkap dua dos vaksin.

Terdahulu, pada 31 Ogos lalu serentak dengan sambutan ulang tahun ke tujuh perkahwinan mereka, ibu kepada sepasang kembar itu memaklumkan dia dan suami, Datuk Kaiser Gurmeet Abdullah bersama dua pembantu rumah mereka disahkan positif Covid-19.
Manakala anak mereka, Arianna Aubrey dan Karl Kareef yang berusia lima tahun pula disahkan bebas wabak berkenaan.
Begitupun, sehari kemudian Eina, 26, mendedahkan suaminya terpaksa dimasukkan ke hospital selepas mengalami masalah pernafasan dan paras oksigen dalam badan menurun.
Mereka dibenarkan keluar dari hospital dan bebas Covid-19 Khamis lalu selepas 12 hari mendapat rawatan. – K! ONLINE


Hospital Tumpat terima 15 katil mudah alih
Oleh YATIMIN ABDULLAH

13 September 2021, 5:25 pm
TUMPAT – Hospital Tumpat menerima sumbangan 15 buah katil mudah alih untuk kegunaan pesakit Covid-19 yang sedang menerima rawatan di pusat perubatan hospital berkenaan.
Katil tersebut disumbangkan oleh Murtadhatumizi Mustapha yang merupakan seorang ahli perniagaan di negeri ini.
Pengarah Hospital Tumpat, Dr. Aminah Rusmin Ghazali berkata, katil-katil tersebut akan digunakan oleh pesakit Covid-19 berisiko rendah untuk menjaga ahli keluarga mereka yang juga kritikal akibat jangkitan itu di hospital berkenaan.
“Hospital Tumpat banyak menerima sumbangan daripada semua pihak terutamanya ketika pandemik Covid-19 melanda negara.
“Ia melibatkan bantuan makanan yang sering diterima oleh petugas barisan hadapan di hospital ini,” katanya ketika ditemui pemberita di Hospital Tumpat di sini hari ini.
Sementara itu, Murtadhadumizi memberitahu, katil merupakan salah satu keperluan utama untuk keselesaan individu yang sedang menerima rawatan selain menampung keperluan pesakit Covid-19 di hospital. – K! ONLINE.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ribut petir di 5 negeri petang ini
13 September 2021, 5:40 pm
PETALING JAYA – Ribut petir dan hujan lebat dijangka melanda beberapa kawasan di lima negeri dan akan berlarutan sehingga pukul 8 malam ini.
Jabatan Meteorologi (MetMalaysia) menerusi satu kenyataan di Facebooknya berkata, ancaman itu melibatkan seluruh kawasan di Wilayah Persekutuan Labuan, manakala satu kawasan di Kedah di Padang Terap.
“Di Kelantan melibatkan kawasan Tumpat, Pasir Mas, Kota Bharu, Jeli, Tanah Merah dan Bachok manakala di Sarawak pula kawasan yang terkesan ialah Kuching, Sibu, Kapit, Bintulu, Miri serta Limbang.
“Sementara itu, di Sabah melibatkan kawasan Pedalaman (Sipitang, Tenom, Kuala Penyu, Beaufort, Keningau dan Tambunan), Pantai Barat dan Kudat (Kota Marudu),” katanya hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ayash Affan sangat comel, kuat minum susu – Shuib
Oleh MOHAMMAD SHAHEMY AZMI

13 September 2021, 3:58 pm
PETALING JAYA – BIARPUN tidak dapat meraikan sambutan ulang tahun kelahirannya bersama isteri tercinta seperti tahun-tahun sebelum ini, pelawak terkenal, Shuib menerima ‘hadiah’ bermakna apabila akhirnya dapat berjumpa dan meluangkan masa selama tiga jam bersama anak bongsunya, Ayash Affan hari ini.
Malah, Shuib menganggap pertemuan itu sebagai satu nikmat yang dianggap cukup indah dan bermakna bersempena hari lahirnya yang disambut pada tanggal 12 September.
“Suhanallah. Alhamdulillah, Allahuakbar. Nikmat yang cukup indah bila dapat luangkan masa tiga jam dengan Ayash Affan. Syukur,” ujarnya.
Kongsi pemilik nama lengkap Shahmira Muhamad, 37, itu lagi, anak bongsunya itu kini berada dalam keadaan sihat dengan berat badan mencecah 2.6 kilogram.
Malah bayi itu turut didakwa kuat meminum susu dan dikurniakan wajah yang sangat comel.
“Alhamdulillah Ayash sihat. Berat sudah mencecah 2.6 kilogram, kuat menyusu dan sangat comel. Muka macam daddy (dirinya) la ibu (panggilan buat Siti Sarah,” katanya.

Dalam pada itu, Shuib turut menyifatkan kehadiran Ayash sebagai hadiah paling istimewa yang ditinggalkan arwah isterinya iaitu penyanyi, Allahyarham Siti Sarah Raissuddin. Jaud di sudut hatinya, Shuib berharap agar Sarah tetap berada di sisinya.
“Memang istimewa sangat hadiah dari ibu. Allahuakhbar. Saya berharap awak ada di sini sayang. Saya sayangkan awak,” luah Shuib.
Terdahulu, Shuib berkongsi berita gembira apabila dibenarkan untuk bertemu dengan Ayash selepas sebulan bayi itu dilahirkan di Hospital Canselor Tuanku Muhriz (HCTM), Universiti Kebangsaan Malaysia (UKM), Cheras, Kuala Lumpur.
Kosmo! pada 25 Ogos lalu melaporkan Shuib memberitahu Ayash yang lahir pramatang pada 6 Ogos lalu sudah dikeluarkan daripada inkubator di HCTM UKM dan dijangka dibenarkan dibawa pulang sekitar bulan ini.
Selain itu, Ayash juga telah diberi susu daripada ibu susuannya iaitu sepupu Shuib sendiri.
Ayash dilahirkan secara pembedahan tiga hari sebelum ibunya iaitu Allahyarham Siti Sarah Raissuddin menghembuskan nafas terakhir pada 9 Ogos lalu akibat Covid-19.
Dalam pada itu, Shuib turut menyifatkan ulang tahun ke-37 tahun ini sebagai tarikh yang luar biasa biarpun sambutannya tidak seperti tahun-tahun sebelum yang diraikan berganda bersama Siti Sarah memandangkan tarikh kelahiran mereka hanya berselang tiga hari, Shuib pada 12 September manakala Sarah 15 September. Kedua-duanya turut berkongsi tahun kelahiran yang sama iaitu tahun 1984.
Shuib dan Sarah yang mendirikan rumah tangga pada 26 Februari 2011 itu dikuniakan tiga lagi cahaya mata, Uwais Alqarni, 10, Dzahira Talita Zahra, 8, dan Ariq Matin, 6. – K! ONLINE


16,073 kes baharu hari ini
Oleh SITI A'ISYAH SUKAIMI

13 September 2021, 3:42 pm
PUTRAJAYA – Sebanyak 16,073 kes baharu dilaporkan hari ini, menjadikan jumlah kes positif Covid-19 merekodkan sebanyak 1,995,771 kes.
Ketua Pengarah Kesihatan, Tan Sri Dr. Noor Hisham Abdullah berkata, Sarawak merekodkan sebanyak 3,522 kes, diikuti oleh Johor (2,030 kes) dan Selangor (1,947 kes).
“Sabah (1,649 kes), Pulau Pinang (1,243 kes), Kedah (1,191 kes), Kelantan (1,070 kes), Perak (1,011 kes), Pahang (878 kes), Terengganu (704 kes), Kuala Lumpur (398 kes), Melaka (206 kes) dan Negeri Sembilan (156 kes).
“Perlis (41 kes), Putrajaya (16 kes) dan Labuan (11 kes),” katanya pada Facebook di sini hari ini. -K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Wanita maut ketika melintas
Oleh NUR ALINA HASSAN

13 September 2021, 4:07 pm
BATU PAHAT- Seorang wanita maut dirempuh sebuah motosikal ketika melintas jalan di Kilometer 6 Jalan Kluang-Batu Pahat di sini, pagi tadi.
Ketua Polis Daerah Batu Pahat, Asisten Komisioner Ismail Dollah berkata, dalam kejadian pukul 7.45 pagi itu, mangsa, Ang Hui Yin, 46, yang merupakan pejalan kaki sedang melintas dari arah kanan ke kiri.
“Bagaimanapun, ketika berada di tempat kejadian, sebuah motosikal yang ditunggang seorang anggota Ibu Pejabat Polis Daerah (IPD) Batu Pahat berusia 53 dalam perjalanan ke tempat kerja dari arah Parit Raja ke Batu Pahat gagal mengelak menyebabkan mangsa dirempuh dan cedera parah sebelum disahkan maut di lokasi kejadian.
“Manakala anggota berkenaan pula turut mengalami kecederaan parah dan dihantar ke Hospital Sultanah Nora Ismail di sini untuk rawatan lanjut,” katanya dalam kenyataan di sini.
Menurut beliau, semasa kemalangan, cuaca hujan renyai-renyai dan siasatan dijalankan di bawah Seksyen 41(1) Akta Pengangkutan Jalan (APJ) 1987.-K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lega jenazah anak dikebumi selepas dua bulan
Oleh NUR ANATI JUHARI

13 September 2021, 4:11 pm
KUALA NERANG – Sepasang suami isteri bersyukur apabila jenazah anak lelaki mereka yang ditemui lemas di Sungai Kuala Pai di sini pada 27 Julai lalu akhirnya dapat dibawa pulang dari Jabatan Forensik Hospital Sultanah Bahiyah (HSB) di Alor Setar dekat sini untuk dikebumikan.
Menurut Hamid Yaakob, 61, dia dan isteri, Kamaliah Ali, 54, lega sebaik sahaja dimaklumkan pihak polis kira-kira pukul 9 pagi tadi bahawa jenazah anak mereka, Mohd. Shahril, 31, sudah boleh dibawa pulang untuk proses pengebumian.
“Polis daerah Padang Terap yang menguruskan kes ini menghubungi saya pada pagi tadi memaklumkan keputusan asid deoksiribonukleik (DNA) sudah dapat dan kami dibenarkan bawa pulang jenazah hari ini.
Berita berkaitan: ‘Hampir 2 bulan jasad belum dikebumi’
“Saya bersyukur kerana akhirnya jenazah anak boleh dikebumikan setelah sekian lama menunggu,” katanya ketika dihubungi di sini hari ini.
Katanya, keputusan DNA telah mengesahkan mayat tersebut adalah anaknya selain pengecaman kali terakhir juga dilakukan bersama pihak polis di Jabatan Forensik HSB.

“Saya jangkakan urusan di hospital siap sepenuhnya kira-kira pukul 5 petang sebelum jenazah dibawa pulang ke rumah dahulu untuk disembahyangkan sebelum dikebumikan di Tanah Perkuburan Islam Kampung Kuala Pai,” ujarnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sindiket penipuan pelaburan sasar warganegara Korea tumpas
13 September 2021, 4:04 pm
KUALA LUMPUR – Sindiket penipuan pelaburan online yang mensasarkan warganegara Korea sebagai mangsa tumpas dengan penahanan tujuh individu di sebuah premis di Mont Kiara, dekat sini semalam.
Ketua Jabatan Siasatan Jenayah Komersial (JSJK) Kuala Lumpur, Asisten Komisioner Mohd. Mahidisham Ishak berkata, bertindak atas maklumat, sepasukan polis daripada Bahagian Siasatan Jenayah Komersil, Ibu Pejabat Polis Daerah (IPD) Brickfields bersama Bahagian Siasatan Risikan/Operasi, (JSJK), Ibu Pejabat Polis Kontinjen (IPK) Kuala Lumpur telah membuat serbuan di lokasi.
“Seramai tujuh individu warganegara asing berumur lingkungan 26 hingga 35 tahun yang dipercayai terlibat dalam kes tersebut telah ditangkap.
“Turut dirampas 14 unit monitor, tujuh unit pemprosesan pusat (CPU), 14 unit telefon bimbit pelbagai jenama, dua set modem dan satu set router (perangkat jaringan),” ujarnya dalam kenyataan hari ini.
Menurutnya, siasatan awal mendapati sindiket itu mula beroperasi sejak Mac lalu dengan mensasarkan mangsa dari negara Korea.
Katanya, kesemua tangkapan direman sehingga Rabu ini di bawah Seksyen 117 Kanun Prosedur Jenayah (KPJ) bagi membantu siasatan.

Sekiranya mempunyai maklumat berkenaan kegiatan atau aktiviti yang mencurigakan, hubungi Hotline Polis Kuala Lumpur di talian 03-2146 0584/ 0585 atau mana-mana balai polis berdekatan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Haiwan ternakan berkeliaran dilelong
Oleh NOR AINNA HAMZAH

13 September 2021, 3:39 pm
REMBAU – Sebanyak dua ekor haiwan ternakan yang ditangkap oleh Majlis Daerah Rembau (MDR) dilelong kepada orang ramai di Kendong Farm, pagi tadi.
Yang Dipertua (YDP) MDR, Mohamad Najib Mustafa berkata, haiwan yang disita itu adalah dua ekor anak lembu yang ditangkap dalam operasi di Kampung Kundur Tengah pada 2 September lepas.
Menurutnya, dalam operasi yang dijalankan selama dua hari itu iaitu pada 1 dan 2 September lalu, sebanyak enam ekor haiwan ternakan berkeliaran telah ditangkap kerana menganggu lalu lintas serta mengundang bahaya kepada pengguna jalan raya.
“Bagaimanapun, sebanyak empat ekor ternakan telah dituntut oleh pemiliknya dan kesemuanya dikehendaki membayar sebanyak RM 1,100 iaitu kompaun beserta kos tahanan bagi setiap ekor ternakan yang dituntut. Bakinya dua ekor anak lembu ini masih tidak dituntut.
“Lelongan pertama kali untuk tahun ini dibuat mengikut prosedur ditetapkan iaitu selepas tidak ada tuntutan daripada pemilik dalam tempoh tujuh hari yang dberikan oleh MDR bermula daripada tarikh ia ditangkap,” katanya ketika dihubungi di sini hari ini. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Saya dulu pun jenis solat bersepah – Zul Ariffin
Oleh MOHD. HAIKAL ISA

13 September 2021, 4:37 pm
PETALING JAYA – Dilihat menjalani perubahan dan semakin mendekatkan diri mencari reda Ilahi, pelakon Zul Ariffin mengakui pernah lalai dan leka dalam menunaikan tanggungjawab sebagai seorang Muslim, antaranya tidak cukup solat lima waktu.
Kata Zul, 35, sebab itulah dia faham tentang kegusaran dan kesukaran sesiapa sahaja yang sedang mencuba untuk menjadi manusia lebih baik dalam kehidupan.
“Jaga solat dan insya-Allah, semua yang lain Allah akan jaga. Bagaimanapun, disiplin nak buat (tunai solat dan buat amalan baik) itu yang perlu terus dipelajari.
“Saya faham sebab sebelum ini pun, saya tergolong dalam kalangan orang yang bersepah solat. Saya faham kesukaran dan ujian untuk memulakan sesuatu terutama tiang agama. Itu belum perihal yang lain,” katanya kepada Kosmo! Online.
Ditebak kesungguhan dirinya yang terus ingin menimba ilmu agama, kata pelakon drama rantaian, Rindu Awak 200% itu, hari demi hari dia semakin jatuh hati terhadap agama.
Bagaimanapun menurutnya, walaupun semakin menjurus ke arah menegakkan perihal rohani, itu tidak bermakna dia ingin bersara dalam waktu terdekat.

“Saya pergi majlis ilmu jumpa orang bijak agama atas dasar nak belajar. Nak amalkan ilmu atas diri sendiri itu yang mencabar tapi sekurang-kurangnya, saya berada di tempat (majlis ilmu) buatkan saya rasa lebih bagus daripada membazir waktu yang ada.
“Orang fikir saya berhijrah semua itu saya tak berapa pasti dan tak tahu nak cakap apa. Saya ingin belajar (mendalami) ilmu agama.
“Saya sayang kerjaya lakonan tapi pada masa sama, saya suka belajar tentang agama kita dan sebenarnya. Sudah lama saya belajar secara senyap-senyap cuma disebabkan ada orang berilmu ajak berkenalan, bagi saya, itu semua susunan Allah nak beri peluang saya kenal tambah ilmu dan pengalaman,” ujarnya lagi.
Tambah Zul lagi, apabila orang ramai mula menyedari perubahan dirinya untuk mendekatkan ke jalan agama, sedikit sebanyak dia berharap, mereka akan turut bergerak ke jalan sama.
“Yang penting, sebagai orang Islam, semua perlu cuba belajar walaupun perlahan-lahan untuk ke arah diredai Allah.
“Saya faham ramai di luar sana yang mungkin segan, tak berkesempatan atau tak tahu mana atau siapa nak tanya (perihal agama).
“Jadi, saya harap dengan tengok saya yang penuh dosa ini sedikit sebanyak orang di luar sana boleh usaha jadi lebih baik. Belajar perlahan-lahan. Kita semua manusia biasa yang nak belajar,” katanya yang menarik diri secara baik daripada bertanding dalam Anugerah Bintang Popular edisi kali ini.
Terdahulu, aktor kegilaan ramai wanita itu mencuri perhatian apabila dilihat kerap bertemu dengan pendakwah terkenal, Ustaz Ebit Lew.
Perubahan sikap aktor bertubuh kekar itu difahamkan ada kaitan masalah kemurungan yang dihidapi impak situasi pandemik Covid-19 yang melanda negara ketika ini. Kosmo! hari ini turut melaporkan kisah-kisah penghijrahan anak seni sepanjang Perintah Kawalan Pergerakan yang dilaksanakan sejak tahun lalu. – K! ONLINE


Tatacara prosiding reman diperkemas
Oleh NORLIZAH ABAS

13 September 2021, 4:57 pm
PUTRAJAYA –  Bermula Rabu ini, tatacara permohonan reman mengikut Seksyen 117 Kanun Tatacara Jenayah (CPC) di seluruh negara diperkemas antaranya dengan memberi peluang kepada orang yang disyaki (OYDS) diwakili peguam pada prosiding tersebut.
Selain itu, pengendalian prosiding perlu ditangguhkan kepada suatu masa yang munasabah pada hari yang sama bagi membolehkan peguam yang telah dihubungi, hadir mewakili anak guamnya termasuk pada cuti hujung minggu dan cuti umum.
Bagaimanapun, permohonan reman akan diteruskan jika OYDS tidak berhasrat diwakili peguam atau tiada peguam hadir dalam tempoh yang ditetapkan.
Garis panduan pengendalian prosiding reman di bawah Seksyen 117 itu dikeluarkan oleh Ketua Hakim Negara, Tun Tengku Maimun Tuan Mat dalam kenyataan yang dikeluarkan di sini pada 10 September lalu.
Arahan Amalan Bilangan 11 Tahun 2021 itu diperkemas dan diseragamkan di seluruh negara dan dikendalikan oleh majistret atau majistret ex-officio.
Arahan amalan itu turut menyatakan, sebelum permohonan reman didengar, pegawai penyiasat perlu memastikan dokumen-dokumen termasuk salinan diari siasatan lengkap difailkan melalui sistem e-Kehakiman sebelum mengemukakan OYDS di hadapan majistret.

Menurut arahan itu, OYDS diminta mengesahkan kepada majistret bahawa dia telah diberi peluang menghubungi peguamnya dan jika belum melantik peguam, hasrat itu telah dinyatakan.
Majistret perlu memastikan hak OYDS untuk mendapatkan khidmat guaman daripada Yayasan Bantuan Guaman Kebangsaaan (YBGK) jika memenuhi syarat-syarat termasuk seorang warganegara Malaysia dan tidak disiasat di bawah undang-undang pencegahan, penculikan dan melarikan orang.
Arahan itu juga menyatakan, pegawai polis perlu memastikan peguam yang dilantik oleh OYDS sama ada peguam lantikan sendiri atau menggunakan khidmat YBGK, telah dihubungi dan dimaklumkan supaya hadir pada prosiding tersebut.
Menurut kenyataan itu, ketika permohonan dikemukakan, pegawai polis perlu memaklumkan status permohonan reman sama ada permohonan baharu atau lanjutan manakala OYDS dikehendaki memberitahu layanan terhadapnya dan keadaan kesihatan ketika dalam tahanan.
“Pegawai penyiasat polis perlu memastikan OYDS dibawa ke hospital untuk pemeriksaan dan rawatan sewajarnya jika majistret mendapatinya memerlukan rawatan,” ujar kenyataan tersebut.
Amalan itu turut mengeluarkan garis panduan jika ketiadaan majistret dalam prosiding reman bagi kes-kes hukuman mati, hukuman penjara melebihi 14 tahun, kes-kes berprofil tinggi, berkepentingan awam dan kes-kes di bawah Akta Suruhanjaya Pencegahan Rasuah Malaysia 2009, prosiding reman akan dikendalikan majistret ex-officio.
Ekoran arahan terbaharu itu, dua arahan terdahulu berkaitan prosedur reman di bawah Seksyen 117 yang dikeluarkan pada 2003 dan 2012, dibatalkan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Bilik guru SK Sungai Nibong dijilat api
Oleh NOOR HASLIZA NUSI

13 September 2021, 4:27 pm
GEORGE TOWN – Pasukan bomba mengambil masa kira-kira lima minit untuk mengawal dan memadamkam kebakaran di sebuah bilik guru di tingkat satu, Sekolah Kebangsaan (SK) Sungai Nibong di sini hari ini.
Kejadian kira-kira pukul 1.50 tengah hari itu bagaimanapun tidak melibatkan sebarang kecederaan mahupun kemalangan jiwa membabitkan kumpulan kakitangan di sekolah terbabit.
Pegawai Operasi dari Balai Bomba dan Penyelamat Bayan Baru, Roozaide Ibrahim berkata, pihaknya menerima panggilan berhubung kejadian itu pada pukul 1.53 tengah hari dan tiba kurang 10 minit kemudian.
Menurutnya, operasi pemadaman api turut melibatkan bantuan keanggotaan dari Balai Bomba dan Penyelamat Jalan Perak.
“Apabila pasukan bomba dan penyelamat tiba di tempat kejadian kita dapati kebakaran melibatkan sebuah bilik guru di tingkat satu bangunan sekolah (Kelas A).
“Semasa kejadian, dilaporkan terdapat enam guru berada di dalam bilik berlainan di bangunan itu dan mereka bagaimanapun berjaya menyelamatkan diri,” katanya hari ini.

Beliau berkata, punca kejadian masih dalam siasatan pasukan forensik bomba dan operasi pemadaman turut mendapat kerjasama daripada pasukan bomba sukarela berhampiran. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


30 ekor orangutan disahkan negatif Covid-19
Oleh IVAN AMIRUL

13 September 2021, 4:20 pm
KOTA KINABALU – Sebanyak 30 ekor orangutan dalam jagaan di Pusat Pemuliharaan Orangutan Sepilok serta Taman Hidupan Liar Lok Kawi sudah menjalani ujian saringan Covid-19.
Inisiatif berkenaan dilaksanakan Jabatan Hidupan Liar (JHL) Sabah sebagai langkah menangani penularan Covid-19 ekoran jumlah kes harian di Sabah yang melonjak tinggi sejak beberapa bulan kebelakangan ini.
Penolong Pengarah dan Doktor Veterinar Jabatan Hidupan Liar Sabah Dr Sen Nathan berkata, terdapat kes positif Covid-19 dalam kalangan penjaga dan kakitangan membabitkan dua fasiliti yang menempatkan orangutan tawanan dan separa tawanan.
“Bagaimanapun, keputusan ujian saringan menunjukkan semua orang-utan di kedua-dua fasiliti negatif Covid-19. Hal ini membuktikan penjagaan ketat dilakukan kakitangan JHL Sabah ke atas semua orangutan yang berada dalam jagaan kita.
“Ujian saringan terbabit adaah bertujuan bagi memastikan orangutan yang terdapat di dua fasiliti berkenaan bebas jangkitan Covid-19,” katanya dalam satu kenyataan hari ini.
Sementara itu, Pengarah JHL Sabah, Augustine Tuuga menyatakan pihaknya juga sudah mengarahkan pasukan veterinar untuk terus memantau semua orangutan dengan teliti sekiranya terdapat sebarang simptom dan gejala jangkitan Covid-19 dengan mengulangi ujian saringan secara berjadual.

“Ini kali pertama orangutan diuji menggunakan ujian saringan antigen Covid-19 di negara ini dan sudah menjadi keutamaan kami untuk memastikan kesihatan serta kesejahteraan orangutan diberi perawatan veterinar terbaik,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Dua pasar di George Town ditutup susulan Covid-19
Oleh SAFINA RAMLI

14 September 2021, 9:53 pm
GEORGE TOWN – Dua pasar awam di pusat bandar iaitu Pasar Lebuh Cecil dan Pasar Chowrasta di sini diarahkan ditutup susulan terdapat kes Covid-19 yang dilaporkan dalam kalangan peniaga dan pekerja.
Menurut kenyataan Majlis Bandaraya Pulau Pinang (MBPP), penutupan Pasar Lebuh Cecil melibatkan 182 gerai di bahagian keluaran pasar.
“Bagi Pasar Chowrasta pula, penutupan melibatkan 157 gerai aktif, 56 gerai di kompleks makanan serta 62 penjaja sementara di luar premis.
“Terdapat lapan kes Covid-19 positif di Pasar Lebuh Cecil dan 14 kes Covid-19 positif di Pasar Chowrasta,” katanya dalam satu kenyataan di sini hari ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929